Diari Oficial de la Generalitat Valenciana


Sumari del DOGV 9928, del 03-09-2024 (2024/8743)

RESOLUCIÓ de 12 d'agost de 2024, de la Direcció General d'Energia i Mines, per la qual s'atorga a Gadoni Directorship, SL, autorització administrativa prèvia, autorització administrativa de construcció i aprovació del pla de desmantellament i restauració del terreny i l'entorn afectat per a una central fotovoltaica, situada a Busot, de potència instal·lada 21,07 MW, denominada “CSF El Campello”, inclosa la seua infraestructura d'evacuació, així com de la infraestructura de connexió que serà cedida a la distribuïdora I-DE Xarxes Elèctriques Intel·ligents, SAU (ATALFE/2020/24).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9928

Data del DOGV
:   03-09-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/8743

CVE
:   IVCW-W-9825-8898

Data del document
:   12-08-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Correcció d'errades

ANTECEDENTS

PRIMER. SOL·LICITUD

INICIAL

GADONI DIRECTORSHIP, SL, mitjançant representant degudament acreditat, va presentar una instància davant del registre telemàtic de la Generalitat Valenciana en data 18 de desembre de 2019, amb núm. de registre GVRTE/2019/837639, en la qual sol·licitava l’autorització administrativa prèvia relativa a una central de producció d’energia elèctrica de tecnologia fotovoltaica, denominada «CSF EL CAMPELLO», de potència nominal 44,95 MWn i potència dels mòduls fotovoltaics de 49,975 MWp, que també inclou la infraestructura d’evacuació, i en este sentit es va incoar l’expedient ATREGI/2019/75/03.

La instal·lació estava ubicada en el paratge «l’Albarral», parcel·la 28 del polígon 4, parcel·les 1 i 13 del polígon 5, parcel·les 18, 19 i 20 del polígon 6, del terme municipal de Xixona (Alacant).

Comptava amb una línia d’interconnexió aèria-subterrània de 17 km de longitud.

SOL·LICITUD PER DECRET LLEI 14/2020

GADONI DIRECTORSHIP, SL, mitjançant representant degudament acreditat, va presentar una instància davant del registre telemàtic de la Generalitat Valenciana en data 19 d’octubre de 2020, amb núm. de registre GVRTE/2020/1528355, en la qual sol·licitava l’autorització d’implantació, autorització administrativa prèvia, autorització administrativa de construcció, declaració d’utilitat pública, en concret, així com l’avaluació d’impacte ambiental ordinària i l’aprovació del pla de desmantellament i restauració del terreny i l’entorn afectat, relatius a una central de producció d’energia elèctrica de tecnologia fotovoltaica denominada «CSF EL CAMPELLO» de potència nominal 44,975 MWn i potència dels mòduls fotovoltaics de 49,95 MWp, que s’ubicaria en els termes municipals de Busot, Xixona i la Torre de les Maçanes (Alacant), i que inclouria la infraestructura d’evacuació. També es va sol·licitar expressament l’obtenció dels títols habilitants per a l’ocupació de forests gestionats per la Generalitat i d’afecció de vies pecuàries.

La instal·lació sol·licitada modifica la ubicació respecte a la inicial, la qual passa a ser a Xixona, polígon 4, parcel·la 28; polígon 5, parcel·les 1 i 13, i polígon 6, parcel·les 18 i 19; a la Torre de les Maçanes, polígon 6, parcel·la 193, i a Busot, polígon 8, parcel·les 43, 49, 67, 68, 70, 71, 73, 83, 85, 110 i 157.

D’acord amb les característiques i la ubicació de la instal·lació sol·licitada, esta està sotmesa al procediment integrat d’autorització de centrals fotovoltaiques que s’hagen d’ubicar sobre sòl no urbanitzable, de conformitat amb el que establix el Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent (d’ara en avant, Decret llei 14/2020). Per a la tramitació s’incoa, per part del Servici Territorial d’Indústria, Energia i Mines d’Alacant (d’ara en avant, STIEMA), l’expedient ATALFE/2020/24.

Consta en l’expedient la justificació de l’ingrés de la taxa administrativa corresponent de data 16 d’octubre de 2020, que cobrix el pressupost del projecte de la instal·lació que finalment s’ha sotmés a autorització.

En data 23 de desembre de 2020, en vista de la documentació presentada, s’acorda l’admissió a tràmit pel Servici Territorial d’Indústria i Energia d’Alacant de la sol·licitud d’autorització per a la instal·lació de producció d’energia elèctrica de 44.950 kW de potència instal·lada, segons la definició vigent en eixe moment, promoguda per GADONI DIRECTORSHIP, SL, que s’ubicarà a Xixona, la Torre de les Maçanes i Busot, a la província d’Alacant, únicament als efectes del que estipula en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

Des de l’STIEMA, en data 29 de novembre de 2021, es requerix al promotor de la instal·lació que indique l’expedient administratiu amb el qual desitja continuar (ATREGI/2019/75/03 o ATALFE/2020/24) i se l’informa de la possibilitat de convalidar els tràmits completats en l’expedient ATREGI/2019/75/03, els quals s’han d’indicar expressament, de conformitat amb la disposició transitòria primera del Decret llei 14/2020.

En data 3 de desembre de 2021 el promotor de la instal·lació presenta davant de l’STIEMA un escrit de desistiment de l’expedient ATREGI/2019/75/03 i la convalidació dels actes de tràmit efectuats.

En data 10 de novembre de 2023 la Direcció General d’Energia i Mines emet la Resolució per la qual es declara el desistiment de la sol·licitud d’autorització administrativa prèvia i de construcció amb la qual es va iniciar l’expedient ATREGI/2019/75/03, i es convaliden els actes tramitats per a la incorporació d’estos al nou expedient ATALFE/2020/24, que en definitiva corresponen a la taxa abonada          SEGON. PRIMERA INFORMACIÓ PÚBLICA

La sol·licitud d’autorització administrativa de la instal·lació i la sol·licitud de declaració d’utilitat pública, en concret, juntament amb la documentació presentada, van ser objecte d’informació pública durant el termini de trenta (30) dies, als efectes que preveuen l’article 23 del Decret llei 14/2020; l’article 144 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica; l’article 36 de la Llei 21/2013, de 9 de desembre, d’avaluació ambiental, i els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

– el *Diari Oficial de la Generalitat Valenciana*  de data 6 d’agost de 2021 (núm. 9145),

– el Butlletí Oficial de la Província d’Alacant de data 20 de juliol de 2021 (núm. 135) i

– el diari Información de data 2 de setembre de 2021.

En virtut de l’article 23 del Decret llei 14/2020, es va remetre als ajuntaments de Busot, la Torre de les Maçanes i Xixona, a fi que s’exposara en el tauler d’anuncis, i pel mateix període de temps, la sol·licitud d’autorització i la de reconeixement, en concret, de la utilitat pública que s’ha mencionat, juntament amb la relació concreta i individualitzada dels béns i drets afectats pel projecte a l’efecte de poder iniciar posteriorment el procediment d’expropiació forçosa del ple domini o per a la imposició de servitud de pas d’energia elèctrica, i es va requerir que remeteren una diligència acreditativa de l’exposició una vegada finalitzat el termini corresponent, les quals consten en l’expedient. L’anunci es va publicar en el tauló de la seu electrònica de:

– L’Ajuntament de Busot, des del 17 d’agost fins al 28 de setembre de 2021.

– L’Ajuntament de la Torre de les Maçanes, des del 4 d’agost fins al 20 de setembre de 2021.

– L’Ajuntament de Xixona, des del 17 d’agost fins al 27 de setembre de 2021.

De la mateixa manera, es va traslladar esta sol·licitud de reconeixement, en concret, d’utilitat pública, a les persones que consten com a titulars dels béns i els drets afectats. Encara que es va intentar notificar algunes de les persones afectades, este fet no es va poder portar a la pràctica, per la qual cosa, de conformitat amb el que es disposa en l’article 44 de la Llei 39/2015, d’1 d’octubre, del procediment administratiu comú de les administracions públiques, es va fer pública la notificació en extracte d’este acte administratiu mitjançant un anunci en el *Boletín Oficial del Estado*, de data 25 d’agost de 2021.

Així mateix, la documentació es posa a la disposició del públic en general en la seu electrònica de la Generalitat, en el lloc web           <https://cindi.gva.es/es/web/energia/informacion-publica>  (en castellà) i

<https://cindi.gva.es/va/web/energia/informacion-publica>  (en valencià).

TERCER. AL·LEGACIONS A LA PRIMERA INFORMACIÓ PÚBLICA

D’acord amb la documentació que consta en l’expedient, durant el tràmit d’informació pública es van presentar tres al·legacions, per part del Sr. Miguel Ángel Pavón, el Sr. Sergio Arroyo Morcillo, en nom propi i en representació de l’Associació d’Amics dels Aiguamolls del Sud d’Alacant, i la mercantil Residencial Vista Alegre, SAU, perquè s’afectaven parcel·les de la seua propietat.

Estes al·legacions es van contestar per escrit i es van notificar, de conformitat amb l’article 83 de la Llei 39/2015, d’1 d’octubre, del procediment administratiu comú de les administracions públiques, a les persones al·legants, siguen o no interessats en el procediment.

QUART. CONDICIONATS A LA PRIMERA INFORMACIÓ PÚBLICA

Segons el procediment establit reglamentàriament, a fi que en el termini de trenta (30) dies presentaren la conformitat o l’oposició a l’autorització sol·licitada i emeteren, si era el cas, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general amb béns o drets a càrrec seu que pogueren vore’s afectats per esta, i d’esta manera es van rebre els informes següents amb el resultat que, en síntesi, es detallen a continuació:

1. Informe de la Confederació Hidrogràfica del Xúquer, OA, de data 17 de setembre de 2021, favorable condicionat. El promotor manifesta la conformitat amb l’informe en data 15 de novembre de 2021.

2. Informe de l’Àrea de Carreteres de la Diputació d’Alacant, de data 18 d’octubre de 2022, favorable condicionat, en el qual s’especifica que les instal·lacions en la zona nord incidixen sobre la carretera provincial CV-780, i, pel que fa a les instal·lacions en la zona sud, s’haurà d’informar si l’activitat generarà trànsit addicional en la carretera CV-774 «Busot a Xixona», així com si s’accedirà a les instal·lacions projectades des d’esta carretera; una circumstància que implicarà que este accés presente la visibilitat adequada.

En data 4 de desembre de 2022 el promotor de la instal·lació aporta un estudi d’accés a la carretera CV-780, que es trasllada a la Diputació d’Alacant en data 13 de desembre de 2022.

En data 12 de gener de 2023 el promotor presenta un estudi d’accés a la zona sud (accés a la carretera CV-774 i afeccions a les carreteres CV-774 i CV-783), que es trasllada a la Diputació d’Alacant en data 16 de gener de 2023 perquè informe.

No s’ha rebut contestació per part de la Diputació d’Alacant, per la qual cosa s’entén conforme, segons establix l’article 24.2 del Reial decret 14/2020.

3. Informe de l’Ajuntament de Xixona respecte a l’article 24 del DL 14/2020, de data 16 de novembre de 2021, en el qual s’indica que no s’observen inconvenients de tipus tècnic per a atorgar la conformitat municipal a la instal·lació projectada i s’establix un condicionat tècnic.

El promotor manifesta la conformitat amb l’informe en data 3 de desembre de 2021, i fa algunes indicacions pel que fa a la carretera CV-783.

La resposta del promotor es trasllada a l’Ajuntament de Xixona per al nou informe, el qual s’emet en data 19 de gener de 2022 i indica el següent: «D’altra banda, amb posterioritat a l’emissió de l’informe municipal, va tindre entrada la sol·licitud d’informe municipal en relació amb una altra central solar fotovoltaica, la «CSF PUENTES» (ATALFE 2020/106), que confronta amb esta i per a la qual, no obstant això, s’ha plantejat una altra solució per al traçat de la línia d’evacuació totalment diferent i, aparentment, molt més encertat. Resulta evident que les actuacions, en tot cas, s’haurien de coordinar en compliment del que s’establix en l’article 27 del Decret llei 14/2020 […]»

En data 18 de febrer de 2022 el promotor respon a l’anterior informe i fa les consideracions següents:

- «Pel que fa a la compartició de les infraestructures d’evacuació de les CSF de «Puentes» i «El Campello», entenem tècnicament inviable la unificació de línies que se suggerix, ja que les dos centrals han obtingut punts d’accés i connexió a la xarxa en diferents emplaçaments, tal com s’exposa en els informes corresponents del titular de la xarxa que s’acompanyen, per la qual cosa no és possible accedir al requeriment formulat en este sentit. Tot això, sense perjuí que el promotor de la CSF puga compartir les instal·lacions d’evacuació amb tercers, sempre que, com indica l’informe, es compartisquen igualment els gastos d’inversió i manteniment corresponents de les instal·lacions citades.»

L’escrit es trasllada a l’Ajuntament de Xixona, que informa en data 24 de març de 2022 i accepta la justificació del promotor quant a la compartició de les infraestructures d’evacuació de la «CSF Puentes» i la «CSF El Campello». No obstant això, considera que es produïxen incoherències en el sistema de determinació dels punts d’accés i de la ubicació triada pels promotors per a les seues instal·lacions, les quals generen xarxes de connexió excessivament llargues o duplicitats innecessàries, la qual cosa fa necessari que hi haja un criteri de coordinació i harmonització entre les diferents propostes que es presenten per a la tramitació a fi d’aconseguir una implantació lògica de les diferents plantes i les instal·lacions d’enllaç d’estes, i d’evitar així estos desajustaments.

D’altra banda, s’informa de l’adopció en el ple municipal de la suspensió parcial de llicències urbanístiques, encara que este acord no afecta este procediment, ja que es va emetre el certificat de compatibilitat urbanística amb anterioritat. No obstant això la llicència urbanística municipal que, arribat el moment, es tramite haurà de verificar que les instal·lacions projectades s’adeqüen a la nova ordenació urbanística.

El promotor manifesta la conformitat amb l’informe en data 11 d’abril de 2022.

4. Informe de l’Ajuntament de Busot rebut en data 4 de gener de 2022 en el qual s’entén que no hi ha cap oposició urbanística ni tècnica pel que fa als aspectes de competència municipal, atés que, quan se sol·liciten les llicències corresponents, s’han de complir els condicionants i esmenar i resoldre les deficiències que s’indiquen en l’informe.

El promotor manifesta la conformitat amb l’informe en data 26 de febrer de 2022.

5. Ajuntament de la Torre de les Maçanes: no consta l’informe sol·licitat en data 21 de juliol de 2021, per la qual cosa s’entén que s’està conforme, segons establix l’article 24.2 del Reial decret 14/2020.

6. Informe de la que era aleshores la Direcció General de Medi Natural i Avaluació Ambiental, de data 27 de desembre de 2021, que no s’oposa a la instal·lació i establix una sèrie de condicions sobre els aspectes de la seua competència.

A banda de l’informe que s’ha citat, es rep la Resolució de la Direcció General de Medi Natural i Avaluació Ambiental, de data 27 de desembre de 2021, sobre la valoració preliminar de les repercussions sobre la Xarxa Natura 2000, en el qual s’informa que: «[...] el projecte analitzat NO PRESENTA EFECTES APRECIABLES SOBRE LA XARXA NATURA 2000 ni sobre les espècies prioritàries de la ZEPA «Cabeçó d’Or i la Grana», per la qual cosa, d’acord amb el que s’establix en els articles 6 i 7 del Decret 60/2012, de 5 d’abril, pel qual es regula el règim especial d’avaluació i aprovació, autorització o conformitat de plans, programes o projectes que puguen afectar la Xarxa Natura 2000, NO ES REQUERIX UNA AVALUACIÓ DETALLADA DE REPERCUSSIONS SOBRE LA XARXA NATURA 2000.»

El promotor manifesta la conformitat amb els informes en data 19 de gener de 2022.

7. Informe del Servici Territorial de Cultura i Esport d’Alacant que pertanyia a la que era aleshores la Conselleria d’Educació, Cultura i Esport, de data 9 de desembre de 2022, en el qual es comunica que no és possible emetre cap informe referent a la sol·licitud administrativa ni la declaració d’impacte ambiental fins que no es presenten i es tramiten els estudis i documents que establix la legislació vigent en matèria de patrimoni cultural, perquè no s’havia rebut la memòria en la qual es detallen els resultats, ni tampoc el catàleg de béns patrimonials de caràcter arqueològic i arquitectònic de la zona d’estudi i les possibles mesures correctores que es desenvoluparien.

El promotor de la instal·lació, en data 27 de desembre de 2022, emet un escrit en el qual exposa que considera que esta documentació ja s’havia presentat a l’òrgan substantiu (documents de data setembre 2020 i octubre 2022, este últim remés per l’STIEMA a la Direcció General de Cultura i Patrimoni l’1 de desembre de 2022 en el qual reiterava la sol·licitud d’informe). No obstant això, s’aporta de nou l’informe d’afecció al patrimoni cultural en data 12 de desembre de 2022, posteriorment a l’emissió de l’informe del Servici Territorial de Cultura i Esport d’Alacant que s’ha mencionat.

En data 7 de juliol de 2023 el Servici Territorial de Cultura i Esport d’Alacant emet un informe en el qual especifica que, després de la remissió per part del promotor de la instal·lació de l’informe d’afecció patrimonial de juny de 2023, considera que «el projecte citat i l’expedient corresponent no consten en els arxius de la Direcció Territorial d’Educació, Cultura i Esport d’Alacant, almenys amb les dades del polígon, la parcel·la, el promotor o de la denominació del projecte que s’han aportat». I conclou que «[...] Per tant, no és possible admetre l’informe d’afecció patrimonial de la central fotovoltaica «El Campello», de juny de 2023, rubricada per XXXXXXXX i XXXXXXXX, com a document equivalent a la memòria d’impacte patrimonial que s’establix en la legislació indicada anteriorment».

En data 13 de juliol de 2023 es rep la resposta del promotor a l’informe anterior, en la qual especifica que el projecte de la instal·lació s’havia modificat i s’havia reduït el seu àmbit, eliminant les parcel·les situades en el terme municipal de Xixona, i que esta modificació s’havia d’haver traslladat a esta Direcció Territorial d’Educació, Cultura i Esport per a tramitar-la.

Pel que fa a això, cal destacar que es va sol·licitar, en diversos requeriments efectuats el 20 i el 29 d’abril, el 10 de juny i el 21 de setembre de 2022, l’esmena de la documentació que s’ha citat anteriorment. El promotor va presentar un projecte d’execució nou en data 29 de setembre de 2022 en el qual faltava documentació i hi havia altra que no estava completa. El Servici Territorial va requerir l’esmena d’este projecte en dates 7 d’octubre de 2022, 24 de gener i 10 de maig de 2023. Es presenta el projecte refós el 5 de juny de 2023 i, després d’un nou requeriment d’esmena de la documentació prèviament a la segona informació pública, es completa esta documentació en data 28 de juny de 2023.

8. Informe del Servei d’Infraestructura Verda i Paisatge de data 29 de desembre de 2021 que indica que l’emissió de l’informe favorable en matèria d’infraestructura verda i paisatge que faça viable l’actuació pretesa requerirà, des del punt de vista de la seua afecció al paisatge, l’esmena dels requeriments exposats en este informe.

El promotor respon a l’informe en data 7 de febrer de 2022. Indica que les esmenes requerides impliquen una revisió del projecte i que es procedirà a esmenar la documentació, per a la qual cosa es prescindirà de les parcel·les indicades en l’informe. A més, intenta justificar que és inviable soterrar els trams aeris de la línia d’interconnexió a conseqüència de la topografia del terreny i que, pel que fa als abancalaments, a fi de mantindre un mínim de potència que seria necessari instal·lar perquè la instal·lació fora viable, es requeriria ocupar una major extensió de terreny a l’hora d’instal·lar els panells, la qual cosa incompliria el principi de minimitzar l’ocupació del sòl.

El Servei d’Infraestructura Verda i Paisatge contesta, en data 21 de febrer de 2022, que l’emissió de l’informe favorable en matèria d’infraestructura verda i paisatge requerirà que s’esmenen els requeriments exposats en l’informe anterior, en tots els apartats d’este. Amb la consulta del promotor, en data 11 d’abril de 2022, es reitera en allò que havia indicat.

Després de diversos requeriments, en data 2 de juny de 2022 presenta una proposta d’implantació, completada posteriorment, que es trasllada al Servei d’Infraestructura Verda i Paisatge.

El Servei d’Infraestructura Verda i Paisatge emet un nou informe en data 15 de novembre de 2022 en el qual conclou novament que, per a l’emissió de l’informe favorable en matèria d’infraestructura verda i paisatge que faça viable l’actuació pretesa des del punt de vista de la seua afecció al paisatge, serà necessària l’esmena dels requeriments exposats en l’informe, es reitera en molts dels punts que s’han indicat en els informes anteriors i n’inclou alguns de nous.

Sobre la base de la nova documentació aportada pel promotor, el 25 d’agost de 2023 informa que no pot pronunciar-se sobre este tema, per la qual cosa es reitera en el que s’establix en l’últim informe que s’havia emés.

Per a complir amb els condicionats de l’informe, el promotor presenta nous projectes que se sotmetran de nou a informació pública, tal com s’ha descrit en els punts posteriors.

9. Informe del Servici de Gestió Territorial de data 1 de desembre de 2022 en el qual es conclou que la instal·lació «es veu afectada en àmbits reduïts per perillositat d’inundabilitat i per altres qüestions territorials, i que és compatible condicionada. A més, la línia [sic] d’evacuació d’esta també es considera compatible condicionada, ateses les consideracions finals mencionades, i d’acord amb les determinacions normatives aplicable i les cartografies oficials d’ordenació del territori.»

En resposta a la documentació presentada pel promotor, el 24 de gener de 2023, emet un informe en el qual conclou que la planta solar no estaria afectada per perillositat d’inundació, i la considera viable, de conformitat a les determinacions del Pla d’acció territorial de caràcter sectorial sobre prevenció del risc d’inundació a la Comunitat Valenciana i la resta de la normativa aplicable que s’havia tingut en compte a l’hora d’elaborar l’informe. Pel que fa a la línia d’evacuació, es ratifica en l’informe anterior, i la considera viable condicionada, segons les consideracions finals emeses en este informe.

Després del trasllat de l’informe del Servici de Gestió Territorial al promotor, en data 24 de febrer de 2023 es rep l’escrit del promotor en el qual es justifica la impossibilitat de soterrar la línia en els trams indicats. Este escrit es trasllada al Servici de Gestió Territorial, el qual emet un nou informe en data 22 de març de 2023 en què estima que estes justificacions són adequades.

QUINT. ADAPTACIÓ ALS CONDICIONATS I LES NOVES MODIFICACIONS DE LA INSTAL·LACIÓ

El promotor de la instal·lació presenta, en data 18 d’abril de 2023, una nova proposta d’implantació, en la qual descarta les parcel·les que es localitzen en el terme municipal de Xixona i, per tant, la línia d’interconnexió entre la zona nord i sud. Després dels requeriments d’esmena efectuats des del Servici Territorial el 12 de maig de 2023 i el 19 de juliol de 2023 i les diverses aportacions del promotor, la documentació s’esmena en data 2 d’agost de 2023. Les modificacions que es plantegen finalment consistixen en:

– La reducció de la superfície tancada a 318.680 m². La instal·lació se situa íntegrament en el terme municipal de Busot:

– Emplaçament dels grups generadors: Polígon 8, parcel·les 43, 49, 67, 68, 70, 71, 73, 83, 85, 110 i 157 del terme municipal de Busot (Alacant).

– Emplaçament de la infraestructura d’interconnexió: Polígon 8, parcel·les 45, 51, 69, 72, 74, 86, 87, 164, 9009, 9010, 9011 i 9014 del terme municipal de Busot (Alacant).

– Emplaçament de la infraestructura d’evacuació: Polígon 8, parcel·les 67, 158 i 9009 del terme municipal de Busot (Alacant).

– Emplaçament de la subestació: Polígon 8, parcel·la 158 del terme municipal de Busot (Alacant).

– Reducció de la quantitat dels mòduls mencionats a 32.220 mòduls de 670 Wp cada un, per la qual cosa la potència total de mòduls passa a ser de 23,746 MWp.

– Reducció del nombre d’inversors a 98 inversors de potència 215 kVA, per la qual cosa es reduïx la potència instal·lada de la instal·lació a 21,07 MWn.

– Reducció del nombre de centres de transformació: 4 unitats de 6.500 kVA i 1 de 3.250 kVA.

– Es passa a usar seguidors de tipus 1V, d’un mòdul en vertical. Comptarà amb un total de 120 seguidors de tipus 1V30, 108 seguidors de tipus 1V45 i 396 seguidors de tipus 1V60.

Com que les modificacions es consideren substancials, d’acord amb l’article 115.3 del Reial decret 1955/2000, d’1 de desembre, es du a terme una nova informació pública del projecte, a més de les consultes corresponents als òrgans afectats, per a la modificació efectuada.

SEXT. AVALUACIÓ AMBIENTAL

Consta la declaració d’impacte ambiental del projecte CSF El Campello, de potència 44,95 MWp en els termes municipals de Busot i Xixona, a Alacant (a Xixona, parcel·les 1 i 13 del polígon 5 [zona nord] i a Busot, parcel·les 43, 49, 67, 68, 70, 71, 73, 83, 85, 110 i 157 del polígon 8 [zona sud]), mitjançant la resolució de data 19 de desembre de 2022 de la Direcció General de Qualitat i Educació Ambiental (Exp. 184-2021-AIA), publicada el 10 de febrer de 2023 en el *Diari Oficial de la Generalitat Valenciana*  (DOGV núm. 9531). Consta la resolució de correcció d’errades materials de la declaració d’impacte ambiental de data 28 de setembre de 2023. Els condicionants arreplegats en esta s’especifiquen el punt PRIMER de la part dispositiva d’esta resolució.

En data 16 de juny de 2023 es va traslladar la nova proposta de la central fotovoltaica a la direcció general de qualitat i avaluació ambiental perquè es pronuncie sobre si correspon sotmetre de nou la sol·licitud al tràmit d’informació pública des del punt de vista ambiental, ja que es considera que les modificacions proposades poden suposar efectes ambientals significatius distints dels previstos originalment, de conformitat amb l’article 38.2 de la Llei 21/2013, de 9 de desembre, d’avaluació ambiental, i, per altra banda, valorar la necessitat d’una nova avaluació d’impacte ambiental.

En data 21 de juny de 2023 el Servici d’Impacte Ambiental de la Direcció General de Qualitat i Avaluació Ambiental emet un informe en què conclou que els canvis de configuració en el projecte, en la mesura en què donen compliment a les condicions de la declaració d’impacte ambiental CSF El Campello i de l’òrgan substantiu, no fan necessària una nova informació pública en els termes de l’article 38 de la Llei d’avaluació ambiental.

SÈPTIM. PROCEDIMENT D’URGÈNCIA

En data 15 de juny de 2023 es rep en l’STIEMA un escrit del promotor de la instal·lació en el qual se sol·licita la tramitació d’urgència de la sol·licitud d’autorització administrativa prèvia i de construcció, de conformitat amb l’article 33.1 de la Llei 39/2015, d’1 d’octubre, del procediment administratiu comú de les administracions públiques, i justifica la seua petició amb l’esmena de la documentació per a un nou tràmit d’informació pública, per la urgència que suposa el compliment dels compromisos climàtics establits en el PNIEC i en la Llei 7/2021, de 20 de maig, de canvi climàtic i transició energètica, i pel fet que el compliment de l’obtenció del quart requisit d’obtenció de l’autorització administrativa de construcció d’aquell moment era el 13 d’agost de 2023, en aplicació del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

En data 16 de juny de 2023, l’STIEMA emet un acord sobre la tramitació d’urgència de l’expedient ATALFE/2020/24. En este, s’acorda «l’aplicació a este expedient del procediment de la tramitació d’urgència, per la qual es reduiran a la mitat els terminis que s’establixen per al procediment ordinari, excepte els relatius a la presentació de sol·licituds i recursos.»

OCTAU. SEGONA INFORMACIÓ PÚBLICA

La sol·licitud d’autorització administrativa de la instal·lació i la sol·licitud de declaració d’utilitat pública, en concret, juntament amb la documentació presentada van ser objecte d’una nova informació pública durant el termini de quinze (15) dies, als efectes previstos en l’article 23 del Decret llei 14/2020, en l’article 144 del Reial decret 1955/2000, d’1 de desembre; en l’article 36 de la Llei 21/2013, de 9 de desembre, d’avaluació ambiental; així com en els articles 20 i 31 del Decret 162/1990, de 15 d’octubre, pel qual s’aprova el reglament per a l’execució de la Llei 2/1989, de 3 de març, d’impacte ambiental, en els següents mitjans:

– el *Diari Oficial de la Generalitat Valenciana*, de data 24 d’agost de 2023 (núm. 9668), amb una correcció d’errades de data 12 de setembre de 2023 (núm. 9681)

– el Butlletí Oficial de la Província d’Alacant de data 29 d’agost de 2023 (núm. 166), amb una correcció d’errades de data 6 de setembre de 2023 (núm. 172) i

– el diari Información de data 6 de setembre de 2023, amb una correcció d’errades de data 27 de setembre de 2023.

En virtut de l’article 23 del Decret llei 14/2020, es va remetre a l’Ajuntament de Busot perquè s’exposara en el tauler d’anuncis, pel mateix període de temps, la sol·licitud d’autorització i la de reconeixement, en concret, d’utilitat pública mencionada, juntament amb la relació concreta i individualitzada dels béns i drets afectats pel projecte a l’efecte de poder iniciar posteriorment el procediment d’expropiació forçosa del ple domini o per a la imposició de servitud de pas d’energia elèctrica, i es va requerir que remeteren la diligència acreditativa de l’exposició una vegada finalitzat el termini corresponent, les quals consten en l’expedient.

De la mateixa manera, es va traslladar esta sol·licitud de reconeixement, en concret, d’utilitat pública, a les persones que consten com a titulars dels béns i els drets afectats. Encara que es va intentar notificar algunes de les persones afectades, este fet no es va poder portar a la pràctica, per la qual cosa, de conformitat amb el que es disposa en l’article 44 de la Llei 39/2015, d’1 d’octubre, del procediment administratiu comú de les administracions públiques, es va publicar la notificació en extracte d’este acte administratiu mitjançant un anunci en el *Boletín Oficial del Estado*, de data 23 de gener de 2024.

Així mateix, la documentació es posa a la disposició del públic en general en la seu electrònica de la Generalitat, en el lloc web

<https://cindi.gva.es/es/web/energia/informacion-publica>  (en castellà) i

<https://cindi.gva.es/va/web/energia/informacion-publica>  (en valencià).

NOVÉ. AL·LEGACIONS A LA SEGONA INFORMACIÓ PÚBLICA

D’acord amb la documentació que consta en l’expedient, durant el tràmit d’informació pública es van presentar dos al·legacions, per part del Sr. Miguel Ángel Pavón i el Sr. Sergio Arroyo Morcillo, en nom propi i en representació de l’Associació Amics dels Aiguamolls del Sud d’Alacant, en el qual reiteren les al·legacions ja presentades en la primera informació pública de caràcter mediambiental i urbanístic.

Estes al·legacions es van contestar per escrit i es van notificar als al·legants, de conformitat amb l’article 83 de la Llei 39/2015, d’1 d’octubre, del procediment administratiu comú de les administracions públiques, siguen o no interessats en el procediment.

DÈCIM. CONDICIONATS A LA SEGONA INFORMACIÓ PÚBLICA

D’acord amb el procediment establit reglamentàriament, a fi que en el termini de quinze (15) dies presentaren la conformitat o l’oposició a l’autorització sol·licitada i emeteren, si era procedent, els condicionats tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general que tingueren béns o drets a càrrec seu que pogueren vore’s afectats per esta, i es van rebre els informes següents, amb el resultat que, en síntesi, es detallen a continuació:

1. Informe de la Direcció General de Patrimoni Cultural, de data 31 de juliol de 2024.

Després dels informes del 2 i el 10 d’agost de 2023 del Servici Territorial de Cultura i Esport d’Alacant, el promotor aporta, el 29 de desembre de 2023, una memòria amb els resultats de la prospecció arqueològica de la «CSF El Campello», en el terme municipal de Busot.

En l’informe de 31 de juliol de 2024 s’informa favorablement, als efectes patrimonials previstos en l’art. 11 de la Llei 4/1998, d’11 de juny, del patrimoni cultural valencià, la memòria d’impacte patrimonial elaborada en l’EIA «Planta Solar Fotovoltaica «El Campello» i les seues infraestructures d’evacuació, en el polígon 8, parcel·les 43, 49, 67, 68, 70, 73, 83, 85, 110, 157 158», de Busot, sempre que es complisquen les mesures compensatòries següents:

1. La prospecció arqueològica ha determinat la inexistència d’afeccions al patrimoni ARQUEOLÒGIC, per la qual cosa només es planteja el seguiment arqueològic dels moviments de terra en el moment de l’execució de les obres.

2. El seguiment arqueològic del sistema de regadiu, en cas que s’afecte, i la documentació d’este davant de la possible afecció al patrimoni etnològic per part del projecte.

3. Des del punt de vista paleontològic s’hauran de dur a terme tasques de control i seguiment preventiu en els moviments de terra associats a l’execució del projecte. Mitjançant un seguiment extensiu es podrà detectar de seguida, si és el cas, la presència de restes fòssils. D’esta manera, es podria comunicar immediatament a l’administració, d’acord amb el que es disposa en l’article 63 de la Llei 4/1998 de patrimoni, i prendre les mesures adequades per a la protecció i conservació d’estes. Es recomana també dur a terme alguna visita puntual durant els moviments de terra en els materials triàsics per a comprovar la possible presència de restes fòssils.

4. Si es produïx alguna troballa paleontològica durant l’execució del projecte sense que estiga present el/la tècnic/a paleontòleg/a, s’ha de comunicar a la Conselleria competent en matèria de cultura o als ajuntaments implicats, d’acord amb el que es disposa en l’article 63 de la Llei 4/1998 del patrimoni cultural valencià.

2. Ofici de data 16 d’agost de 2023 de la Secció Forestal de la Direcció Territorial d’Alacant de la Conselleria de Medi Ambient, Aigua, Infraestructures i Territori que, pel que fa a la sol·licitud relativa a la concessió en forests de domini públic en el terme municipal de Busot, indica:

«que la incoació de l’expedient de concessió demanial corresponent queda suspesa en espera que es reba la resolució per mitjà de la qual s’autoritze la instal·lació.»

3. Ofici de data 11 de setembre de 2023 de la Secció Forestal de la Direcció Territorial d’Alacant de la Conselleria de Medi Ambient, Aigua, Infraestructures i Territori que, quant a la sol·licitud relativa a l’ocupació / concessió demanial de vies pecuàries en el terme municipal de Busot, indica:

«que la tramitació de l’expedient d’autorització d’ocupació / concessió demanial corresponent queda suspesa en espera que es reba la resolució per la qual s’autoritze la instal·lació, i que no es començaran a computar els terminis establits en la Llei 3/2014, d’11 de juliol, de la Generalitat, de vies pecuàries de la Comunitat Valenciana, fins que no es produïsca este fet.»

4. Informe de data 5 de desembre de 2023 de la Confederació Hidrogràfica del Xúquer, OA, en el qual es ratifica en l’informe ja informat i emés en data 17 de setembre de 2021, i en què indica que «únicament procedix, per tant, que abans de l’execució de les obres, en cas que l’actuació es localitze en un llit públic o en la zona de policia d’este (a 100 m de distància del marge més pròxim), s’obtinga l’autorització d’esta confederació hidrogràfica d’acord amb el que es preveu en el text refós de la Llei d’aigües (RDL 1/2001 de 20 de juliol).»

El promotor manifesta la conformitat amb l’informe en data 11 d’abril de 2024.

5. Informe de data 20 de setembre de 2023 de la Direcció General de Medi Natural i Animal en el qual es mostra la conformitat amb la planta «CSF El Campello» sempre que es tinguen en compte totes les consideracions que s’arrepleguen en este. Establix que estes mesures es definiran degudament (que també inclouran el mesurament i el pressupost) i, en cas que no siga així, s’haurà de justificar el motiu pel qual no es poden detallar.

L’informe es trasllada al promotor en data 3 d’octubre de 2023, el qual respon, en data 16 d’octubre de 2023, i presenta al·legacions en el sentit que la nova distribució de la instal·lació reduïx les afeccions mediambientals del projecte i que no està d’acord amb els nous condicionants, amb el canvi de criteri respecte del caràcter forestal de determinades parcel·les i que este organisme s’excedix en les seues competències.

La resposta del promotor es trasllada a la Direcció General de Medi Natural i Animal en data 20 d’octubre de 2023, el qual emet una resposta a les al·legacions presentades pel promotor en data 6 de novembre de 2023. En esta aclarix que en cap moment es va afirmar que incorreguera una incompatibilitat sobre els sòls, que els impactes potencials es van reconéixer mitjançant una visita a camp després de rebre una sol·licitud d’informe nova i justifica que no s’ha excedit en les seues funcions i competències. En relació amb el caràcter suposadament forestal del sòl que ocupa la planta solar, indica que no s’havia produït cap canvi en el criteri, sinó un canvi en les característiques del sòl, i que l’espai de temps que va transcórrer entre la sol·licitud inicial i la data en la qual es va sotmetre a una nova informació pública va suposar la consolidació d’una evolució del suport físic, el qual adquirix un caràcter més forestal.

Després d’haver traslladat l’informe al promotor de la instal·lació, este respon, en data 28 de novembre de 2023, amb un escrit en el qual reincidix en la seua postura anterior, i adjunta els informes rebuts als quals fa referència (la declaració d’impacte ambiental, l’informe de la Secció Forestal, els informes de la Direcció General de Medi Natural i Animal), a més de l’estudi topogràfic i l’anàlisi de la implantació elaborat per a esta instal·lació i per a la que es va tramitar en l’expedient ATALFE/2020/106, denominada «CSF PUENTES».

Com a resposta a l’escrit del promotor, la Direcció General de Medi Natural i Animal emet un nou informe en data 18 de desembre de 2023 en el qual reitera les mateixes observacions i conclusions de l’informe de data 20 de setembre.

Després de traslladar l’informe al promotor, este contesta en data 3 de gener de 2024 que «assumix i accepta els condicionats establits per la DGMN arreplegats en els seus informes, en la mesura en què no facen inviable, ni tècnicament ni econòmicament, el projecte de la CSF El Campello». A més, fa menció expressa al condicionant relatiu a la no realització de moviments de terres sobre els abancalaments i es compromet a minimitzar, en la mesura que es garantisca la viabilitat del projecte, els moviments de terra en estos abancalaments.

En data 23 de gener de 2024 el promotor presenta un escrit en el qual proposa una sèrie de mesures correctores per a reduir les afeccions a les aus silvestres, per a la qual cosa es faran servir les zones no ocupades de les parcel·les a on s’emplaça la instal·lació que es destinen al cultiu de cereal.

La proposta es trasllada a la Direcció General de Medi Natural i Animal, la qual informa, en data 6 de febrer de 2024, que la mesura de compensació de la superfície afectada per l’espai vital d’aus rapaces de l’entorn no l’ha sol·licitada este organisme, i que s’ha de mantindre la vegetació natural. Manté la seua conformitat amb la planta «CSF El Campello», sempre que es tinguen en compte totes les consideracions arreplegades en l’informe firmat el 20 de setembre de 2023.

En data 3 d’abril de 2024 el promotor presenta un escrit en el qual, pel que fa a l’informe emés per la Direcció General de Medi Natural de data 20 de setembre de 2023, i després de les reunions que es van mantindre amb els tècnics responsables de l’expedient, manifesta finalment la seua conformitat i acceptació dels condicionants arreplegats en l’informe mencionat anteriorment i, a l’efecte de donar compliment a estos, indica que es presentarà un informe detallat i el mesurament de la manera en què es duran a terme les mesures que exposa l’informe. També proposa una actuació alternativa a l’hora d’implantar les mesures següents:

«a) La disposició de seguidors es realitzarà de manera generalitzada mitjançant el clavat directe, sense que s’use formigó, llevat que, de manera excepcional i amb la deguda justificació de motius geotècnics i de seguretat per als béns i les persones, siga necessari fer-ho. En estos casos, es comunicarà a l’administració competent en matèria forestal.

b) Pel que fa als moviments de terres i el manteniment de la coberta vegetal i la vegetació aèria existent, la disposició dels seguidors en les parcel·les es realitzarà complint estos requisits. No obstant, de manera excepcional i amb la justificació deguda, es podran dur a terme moviments de terres i alteracions en els bancals existents lleus amb la finalitat de facilitar l’accés de la maquinària necessària per a efectuar el clavat de les instal·lacions (seguidors) d’una manera segura. En qualsevol cas, els moviments eventuals que de manera excepcional es puguen dur a terme, s’han de justificar tècnicament, i les terres i vegetació es reutilitzaran en l’àrea tancada.»

L’escrit del promotor es trasllada a la Direcció General de Medi Natural i Animal, la qual, en data 15 d’abril de 2024, mostra la seua conformitat amb la solució proposada pel promotor de la planta sempre que es procedisca de la manera que s’indica en este últim escrit.

6. Informe de data 31 de gener de 2024 de l’Ajuntament de Busot, en el qual emet els informes sol·licitats a l’empara dels articles 24 i 30.2 del DL 14/2020 (anterior a l’entrada en vigor del Decret llei 7/2024, de 9 de juliol, del Consell, de simplificació administrativa de la Generalitat), en el qual es conclou que:

«no hi ha oposició urbanística ni tècnica, en els aspectes de competència municipal, per a l’execució de la central fotovoltaica i infraestructura d’evacuació, «CSF EL CAMPELLO» ATALFE/2020/24, atés que, quan se sol·liciten les llicències corresponents, s’han de complir els condicionants i esmenar i resoldre les deficiències que s’especifiquen en els diferents punts de l’informe».

Amb l’escrit s’acompanya un informe tècnic municipal amb els condicionants mencionats.

El promotor manifesta la conformitat amb l’informe en data 11 d’abril de 2024.

7. Informe favorable conjunt del Servei de Paisatge i del Servei de Planificació Territorial (en matèria d’infraestructura verda), de data 10 d’abril de 2024, condicionat a la modificació del projecte perquè considera inadmissible que s’implante una tanca perimetral per fora del tancat. També es condiciona als resultats del pla de participació pública, i serà necessari emetre un nou informe per part del Servei de Paisatge si, durant el procés, es produïxen resultats que siga necessari valorar perquè tenen incidència en la presa de decisions de la proposta.

En contestació a este informe, el 23 d’abril de 2024 el promotor manifesta la seua conformitat amb les esmenes requerides en l’informe mencionat, les accepta i estes s’incorporaran al projecte. En data 12 de juliol de 2024 el promotor de la instal·lació presenta un projecte refós amb tots els condicionats exposats en l’informe. A més, inclou els resultats del pla de participació pública, i determina que no tenen incidència en la presa de decisions de la proposta.

8. Informe favorable, de data 16 de juny de 2023, del Servici de Gestió Territorial, en el qual es considera que:

«la planta solar, d’acord amb el projecte refós d’abril de 2023, no estaria afectada per perillositat d’inundació, i es considera viable d’acord amb les determinacions del Pla d’acció territorial de caràcter sectorial sobre prevenció del risc d’inundació a la Comunitat Valenciana i la resta de normativa aplicable que es va tindre en compte en l’elaboració de l’informe.

Pel que fa a la resta d’instal·lacions de la planta solar que no s’han inclòs en este informe, caldrà ajustar-se al que s’ha emés en les remissions anteriors.»

Els organismes següents no han contestat a la sol·licitud efectuada: I-DE Redes Inteligentes, SAU, per la qual cosa, una vegada transcorregut el termini concedit, s’entén que no hi ha cap objecció a les autoritzacions.

ONZÉ. ASPECTES URBANÍSTICS, TERRITORIALS I PAISATGÍSTICS

Consta un informe de compatibilitat urbanística municipal favorable, emés el 29 de juliol de 2020 per l’Ajuntament de Busot, en virtut de l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana, respecte a les parcel·les a on se situaran els grups generadors.

Consten en l’expedient els informes favorables del Servei de Paisatge i del Servei de Planificació Territorial (en matèria d’infraestructura verda) de data 10 d’abril de 2024, i del Servici de Gestió Territorial de data 16 d’agost de 2023. Estos dos servicis depenen de la Direcció General d’Urbanisme, Paisatge i Avaluació Ambiental. Els condicionats que s’arrepleguen en estos han sigut acceptats per l’entitat promotora i consten en el resolc PRIMER d’esta resolució.

DOTZÉ. EVACUACIÓ I CONNEXIÓ A LA XARXA

En la contestació realitzada per I-DE Redes Eléctricas Inteligentes, SAU, el 6 de novembre de 2023, a l’ofici remés per esta administració, en virtut del qual se sol·licita l’actualització de la informació relativa als permisos d’accés i connexió a la seua xarxa de distribució a la Comunitat Valenciana, consta que la central «CSF EL CAMPELLO», titularitat de GADONI DIRECTORSHIP, SLU, té un permís d’accés i connexió de data 13 de juny de 2020, amb una capacitat d’accés concedida de 49.980 kW, que es deriva de la unificació de les sol·licituds de la «CSF EL CAMPELLO I» i la «CSF EL CAMPELLO II».

Consta el pronunciament d’I-DE Redes Eléctricas Inteligentes, SAU, de 26 de juny de 2023, en el qual confirma que la instal·lació inicial, ubicada al Campello, amb una potència de 49,96 MWp - 40,798 MW, i la instal·lació final, situada a Busot, i amb una potència de 23,746 MWp - 21,07 MW, es poden considerar que són la mateixa instal·lació de generació a l’efecte dels permisos d’accés i connexió.

Consta la Resolució d’1 d’agost de 2024 de la Direcció General d’Energia i Mines, per la qual s’autoritza la substitució de les garanties núm. 032018V68 i 415236E706, constituïdes per CALASPASOL 1, SL i MARPANI SOLAR 4, SL, respectivament, que avalaven una potència total de 49.980 kW, per a la sol·licitud dels permisos d’accés i connexió de les instal·lacions de producció d’energia elèctrica de tecnologia fotovoltaica denominades «CSF EL CAMPELLO I» i «CSF EL CAMPELLO II» i es confirma la presentació adequada de la nova garantia núm. 440074T348, constituïda per GADONI DIRECTORSHIP, SLU, per a la instal·lació denominada «CSF EL CAMPELLO», la qual deriva de la unificació dels permisos d’accés i connexió anteriors i que avala una potència instal·lada concedida de 21.070 kW, que substituïx les garanties inicials mencionades pel canvi d’ubicació i de titularitat, que passa del terme municipal del Campello (Alacant) al terme municipal de Busot (Alacant) [Exp. GARCAP/2023/4/03]. L’autorització d’explotació provisional quedarà condicionada a l’actualització dels permisos d’accés i connexió a la vista de la resolució mencionada.

TRETZÉ. VIES PECUÀRIES I FORESTS GESTIONATS PER LA GENERALITAT

El promotor de la instal·lació ha sol·licitat la concessió demanial d’ocupació en vies pecuàries, en concret, sobre l’assagador del Vergeret i l’assagador Sendera de la Casa de L´Alquadra, juntament amb la documentació que definix l’afecció d’estos, i s’ha sotmés al tràmit d’informació pública descrit en l’antecedent OCTAU.

Així mateix, el promotor de la instal·lació ha sol·licitat la concessió d’ús privatiu de domini públic forestal per a l’ocupació de terrenys de la forest d’utilitat pública següent: AL1025; Denominació: Alquedra, Carmelo i Agregats, juntament amb la documentació que definix l’afecció d’estos, i s’ha sotmés al tràmit d’informació pública que es descriu en l’antecedent OCTAU.

CATORZÉ. ACREDITACIONS PRÈVIES A LA RESOLUCIÓ

L’agent promotor ha presentat la documentació per a acreditar els aspectes següents prèviament a la resolució del procediment:

– Capacitat legal, tècnica i econòmica per a dur a terme el projecte.

En el cas que es produïsquen canvis en la participació dels socis accionistes de l’empresa promotora, s’haurà de comunicar esta circumstància. A més s’haurà de subrogar als compromisos adquirits per a justificar esta capacitat, i serà causa de revocació de l’autorització administrativa, en cas contrari, pel fet de no complir el condicionament.

– Disposar dels terrenys a on s’implantarà la instal·lació, a costa de l’obtenció de les concessions demanials de terrenys públics pertinents, després que s’atorgue esta autorització.

– Disposar dels permisos d’accés i connexió per a la instal·lació que s’han indicat anteriorment, sense menyscapte de la necessitat d’actuar per part d’este.

Es va sol·licitar a l’Ajuntament de Busot, en data 7 d’agost de 2023, l’informe preceptiu i no vinculant establit en l’article 30.2 del Decret llei 14/2020, de 7 d’agost (anterior a l’entrada en vigor del Decret llei 7/2024, de 9 de juliol, del Consell, de simplificació administrativa de la Generalitat). L’Ajuntament de Busot va emetre este informe conjunt amb el que s’establix en l’article 24 del Decret llei 14/2020 en data 2 de febrer de 2024.

QUINZÉ. DESISTIMENT DE LA SOL·LICITUD DE DECLARACIÓ, EN CONCRET, D’UTILITAT PÚBLICA

En data 18 de juliol de 2024 (registre entrada GVRTE/2024/3241012), el promotor va presentar el desistiment de la sol·licitud de la declaració, en concret, d’utilitat pública, ja que disposava dels acords amb els propietaris, tant de les parcel·les específiques destinades a la instal·lació principal com de les necessàries per a la interconnexió i unió de les diferents parcel·les. Ha presentat, així mateix, l’acord de la parcel·la a on se situa la subestació.

SETZÉ. INSTAL·LACIONS CEDIDES AL GESTOR DE LA XARXA

Consta en l’expedient el document de data 03 de juliol de 2024 d’acceptació per part del gestor de la xarxa de distribució, I-DE REDES ELÉCTRICAS INTELIGENTES, SAU, dels projectes de les instal·lacions que se cediran després de l’execució d’estes (subestació i línia d’alta tensió).

FONAMENTS DE DRET

PRIMER. La instrucció i la resolució d’este procediment administratiu correspon a la Generalitat Valenciana, perquè la instal·lació elèctrica objecte d’esta es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

SEGON. La Direcció General d’Energia i Mines és competent per a resoldre d’acord amb el que es disposa en l’article 4 del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, i es té en consideració el que s’establix en l’article 8 de l’Orde 3/2024, de 16 d’abril, de la Conselleria d’Innovació, Indústria, Comerç i Turisme, mitjançant la qual es desplega el Decret 226/2023, del Consell, de 19 de desembre, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, perquè la potència que s’instal·larà és superior a 10 MW.

TERCER. Segons l’article 53.1 de la Llei 24/2013, de 26 de desembre, del sector elèctric, i l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix autorització administrativa prèvia i autorització administrativa de construcció, i la tramitació i resolució han de fer-se de manera conjunta, segons establix l’article 21.1 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

A més, d’acord amb l’article 21.5 de la Llei 24/2013, de 26 de desembre, formaran part de la instal·lació de producció les infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

QUART. Com que es tracta d’una central fotovoltaica que s’implantarà en sòl no urbanitzable, tenint en compte el que establix l’article 7.3 del Decret 88/2005, de 29 d’abril, és aplicable el procediment que determina el capítol II del títol III del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent.

Tal com establix el Decret llei 7/2024, de 9 de juliol, del Consell, de simplificació administrativa de la Generalitat, en cap cas s’exigirà la tramitació d’una declaració d’interés comunitari per a les instal·lacions que s’han d’autoritzar per mitjà del procediment regulat en este capítol.

QUINT. D’acord amb el que s’indica en l’epígraf j de l’article 2 del DL 14/2020, l’informe en matèria d’ordenació del territori i paisatge és l’informe emés per l’òrgan competent de la Generalitat en estes matèries el qual avalua la compatibilitat territorial i paisatgística d’una instal·lació de producció d’energia elèctrica a partir de fonts renovables i la seua integració en la infraestructura verda del territori, amb caràcter previ, preceptiu i vinculant per a les autoritzacions administratives prèvies i de construcció requerides per la legislació del sector elèctric. Este es pronuncia sobre els aspectes que s’indiquen en l’article 25.1 i, específicament, avalua la compatibilitat territorial i paisatgística d’una instal·lació de producció d’energia elèctrica a partir de fonts renovables i la seua integració en la infraestructura verda del territori, amb caràcter previ, preceptiu i vinculant per a les autoritzacions administratives prèvies i de construcció requerides per la legislació del sector elèctric. El caràcter vinculant d’este informe únicament es predica respecte dels aspectes enumerats en l’article 25.1. Si este informe és negatiu, no serà procedent sotmetre el projecte a avaluació d’impacte ambiental, i l’òrgan substantiu ha de resoldre la fi del procediment i l’arxivament de les actuacions.

L’article 25 del Decret llei 14/2020 establix que durant la fase de consultes es traslladarà la documentació oportuna en matèria d’ordenació del territori i paisatge a l’òrgan competent en estes matèries per a l’emissió de l’informe definit en l’article 2.j en el termini de tres mesos.

SEXT. De conformitat amb l’article 7 de la Llei 21/2013, de 9 de desembre, d’avaluació ambiental, la instal·lació objecte d’este procediment constituïx un projecte sotmés a avaluació d’impacte ambiental ordinària.

SÈPTIM. Les línies aèries es troben dins d’una zona definida com a àrea prioritària de reproducció, alimentació i dispersió de les aus, en virtut de la Resolució de 6 de juliol de 2021, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’amplien les zones de protecció de l’avifauna contra la col·lisió i l’electrocució (DOGV núm. 9138, 29.07.2021), per la qual cosa es troba en zona de protecció d’avifauna segons l’article 4.1.c del Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió, i, per tant, li són aplicables les prescripcions tècniques establides en este reial decret.

OCTAU. D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es podrà atorgar si el titular no ha obtingut prèviament els permisos d’accés i de connexió a les xarxes de transport o distribució corresponents.

De conformitat amb l’article 36.2 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, per a obtindre l’autorització de la instal·lació serà un requisit previ indispensable l’obtenció dels permisos d’accés i connexió a les xarxes de transport o distribució corresponents per la totalitat de la potència de la instal·lació, sense perjuí que l’article 53.1 de la Llei 24/2013, de 26 de desembre, disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés.

En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat la potència total instal·lada de les quals supere la capacitat d’accés atorgada en el permís d’accés han de disposar d’un sistema de control, coordinat per a tots els mòduls de generació i instal·lacions d’emmagatzematge que la integren, que impedisca que la potència activa que esta puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, en el cas d’instal·lacions fotovoltaiques la potència instal·lada serà la inferior de les dos següents:

1. la suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.

2. la potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que hagen iniciat la tramitació i encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

NOVÉ. D’acord amb el que es disposa en l’article 53.4 de la Llei 24/2013, de 26 de desembre, del sector elèctric, l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones sol·licitants d’autoritzacions d’instal·lacions de producció d’energia elèctrica han d’acreditar la seua capacitat legal, tècnica i econòmica exigible per a dur a terme cada un dels projectes que presenten, tot això sense perjuí del que es preveu en este últim en relació amb l’exempció de l’acreditació d’estes capacitats que potestativament puga atorgar l’Administració per als qui exercisquen l’activitat. En el present s’han acreditat estes.

DÈCIM. D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.

ONZÉ. D’acord amb l’article 53.1.b de la Llei 24/2013, del sector elèctric, per a la sol·licitud de l’autorització administrativa de construcció, el promotor presentarà un projecte d’execució amb una declaració responsable que acredite el compliment de la normativa que li siga aplicable. D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica s’hauran d’ajustar a les normes tècniques de seguretat i qualitat industrials corresponents, de conformitat amb el que preveu la Llei 21/1992, de 16 de juliol, d’indústria, i la resta de normativa que siga aplicable.

DOTZÉ. D’acord amb l’art. 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica s’hauran d’ajustar a les normes tècniques de seguretat i qualitat industrials corresponents, de conformitat amb el que es preveu en la Llei 21/1992, de 16 de juliol, d’indústria, i la resta de normativa que siga aplicable.

Com que esta sol·licitud es referix a una instal·lació elèctrica fotovoltaica que genera en baixa tensió i injecta a la xarxa elèctrica en alta tensió són aplicables els reglaments de seguretat industrial següents:

– El Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

– El Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues ITC-RAT 01 a 23.

– El Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

– També la resta de disposicions tècniques aplicables.

TRETZÉ. Segons el que s’establix en el capítol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i el seu entorn quan finalitze l’activitat, i ha de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual serà del 3 % del pressupost d’execució material, sempre que esta quantitat no siga inferior a 20.000 €/MWp. Si la quantia resultant és inferior a eixa xifra, l’import de la garantia serà de 20.000 €/MWp. La duració mínima d’esta garantia econòmica ha de ser de cinc anys, i s’ha de renovar durant tota la vida útil de la central fotovoltaica, com a mínim, dos mesos abans que expire. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum. Les variacions negatives no modificaran la quantia de la garantia. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

CATORZÉ. Segons s’indica en l’article 45.4 de la Llei 39/2015, d’1 d’octubre, del procediment administratiu comú de les administracions públiques, la publicació d’actes i comunicacions que, per disposició legal o reglamentària haja de practicar-se en tauler d’anuncis o edictes, s’entendrà complida per la seua publicació en el diari oficial corresponent.

QUINZÉ. D’acord amb el que es disposa en l’article 109.2 de la Llei 39/2015, d’1 d’octubre, del procediment administratiu comú de les administracions públiques, estes podran rectificar en qualsevol moment, d’ofici o a instàncies dels interessats, els errors materials, de fet o aritmètics que hi haja en els seus actes.

SETZÉ. L’eficàcia dels actes administratius quedarà demorada quan així ho exigisca el contingut de l’acte o estiga supeditada a notificació, publicació o aprovació superior, segons el que estipula l’article 39 de la Llei 39/2015, d’1 d’octubre.

DESSETÉ.  D’acord amb l’article 21 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica, en cap cas s’exigirà la tramitació d’una declaració d’interés comunitari per a les instal·lacions que s’han d’autoritzar mitjançant el procediment regulat en este capítol.

DIHUITÉ. Consten en l’expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l’Ajuntament de Busot i la sol·licitud dels informes preceptius d’acord amb l’article 24, 25 i 30 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica (anterior a l’entrada en vigor del Decret llei 7/2024, de 9 de juliol, del Consell, de simplificació administrativa de la Generalitat).

Tal com s’ha indicat en l’antecedent CATORZÉ, en data 7 d’agost de 2023 es va sol·licitar a l’Ajuntament de Busot l’informe preceptiu i no vinculant establit en l’article 30.2 del Decret llei 14/2020 (anterior a l’entrada en vigor del Decret llei 7/2024, de 9 de juliol, del Consell, de simplificació administrativa de la Generalitat), i en l’expedient consta la resposta a esta petició. No obstant, ja no es tracta d’un informe exigible de conformitat amb la nova normativa en vigor i aplicable a este expedient.

D’acord amb la disposició transitòria quarta del Decret llei 14/2020 (instal·lacions d’energies renovables que es troben en tramitació), no caldrà reiterar la petició d’informes ja emesos o de tràmits que ja s’hagen dut a terme de conformitat amb el procediment regulat per la normativa anterior, en què s’inclou la resta dels aspectes que es troben en l’informe en matèria d’ordenació del territori i paisatge de l’article 25.1. Igualment, no serà necessari emetre un nou certificat de compatibilitat urbanística en els procediments en tramitació en els quals ja s’haja emés este certificat amb caràcter favorable, conforme a la regulació anterior. En este supòsit, tampoc serà exigible l’informe no vinculant sobre valoració favorable o desfavorable que realitza l’ajuntament, i que està regulat en l’article 19.1. En cap cas s’exigirà la tramitació d’una declaració d’interés comunitari per a la instal·lació de qualsevol projecte en tramitació a l’entrada en vigor d’este decret llei.

D’acord amb la redacció vigent de l’article 30, no és procedent atorgar autorització d’implantació en sòl no urbanitzable de la instal·lació.

DENOVÉ. L’article 8 del Decret 88/2005, de 29 d’abril, determina que les sol·licituds d’autorització administrativa d’instal·lacions que, tot i que no requerixen una declaració d’utilitat pública en concret, s’hagen de cedir, o que se cediran, al transportista o a la distribuïdora de la zona, i que efectuen directament el sol·licitant o promotor, es podran formular, a banda de per mitjà dels subjectes del sector elèctric mencionats, per este. En este cas, esta qüestió s’haurà d’expressa clarament en la sol·licitud i en la resta de documentació que l’ha d’acompanyar. En les resolucions de les autoritzacions citades s’arreplegarà esta circumstància, a més d’advertir que la sol·licitud d’autorització d’explotació l’haurà de presentar el transportista o la distribuïdora cessionària, i haurà d’aportar el document de cessió corresponent firmat per les dos parts, a més de la resta de documentació exigida per a l’autorització d’explotació.

L’article 11 del Decret 88/2005, de 29 d’abril, establix que, quan la instal·lació autoritzada s’haja de cedir o se cedisca al transportista únic o a la distribuïdora de la zona, la resolució ho indicarà expressament i indicarà que la sol·licitud d’autorització d’explotació l’haurà de presentar el cessionari. A més, haurà d’aportar el document de cessió corresponent firmat per les dos parts. Així mateix, la resolució d’autorització administrativa de construcció de la instal·lació arreplegarà explícitament el dret del titular d’esta, siga generador o consumidor, a exigir la subscripció d’un conveni de rescabalament davant de tercers, en els termes que establix la regulació bàsica de retribució de l’activitat de distribució d’energia elèctrica.

Sense perjuí del que s’ha exposat, a l’efecte de garantir el coneixement per part de la cedent del seu dret a la subscripció del conveni de rescabalament citat, les empreses distribuïdores hauran d’informar, de manera clara i expressa, en el plec de condicions tecnicoeconòmiques remeses al sol·licitant, sobre este dret i de les condicions i el moment en el qual este es pot materialitzar.

D’acord amb l’article 12 del Decret 88/2005, de 29 d’abril, en les instal·lacions fetes per tercers i que s’hagen de cedir al transportista únic o al distribuïdor de la zona abans de la posada en servici, el cessionari aportarà, al mateix temps que sol·licite l’autorització d’explotació, una còpia de l’acord o del contracte de cessió firmat per les dos parts, en el qual es dona la conformitat a la cessió, i una còpia del conveni de rescabalament davant de tercers subscrit entre les parts, el qual tindrà una duració mínima de deu anys, termini al qual es podrà sol·licitar una ampliació en els casos degudament justificats. Així mateix, s’haurà d’aportar la informació relativa al cost total de la instal·lació, la part sufragada pel transmitent, la referència a la instal·lació tipus regulada amb la qual es correspon i els valors unitaris de referència d’inversió i la identificació com a projecte en el pla d’inversió anual corresponent del transportista o del distribuïdor. La resolució arreplegarà de manera expressa la cessió de la instal·lació abans d’atorgar l’autorització d’explotació.

VINTENA. Les referències que s’efectuen en els diferents informes emesos als departaments del Consell actualment inexistents s’entendrà que es referixen als nous departaments, de conformitat amb les competències noves i l’organització derivada del Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, així com les modificacions realitzades.

En consideració del que s’ha exposat, una vegada complits els requisits i els procediments legals i reglamentaris que establix la legislació vigent aplicable, i en concret, d’acord amb la Llei 24/2013, de 26 de desembre, del sector elèctric, el Reial decret 1955/2000, d’1 de desembre, i el Decret llei 14/2020, de 7 d’agost, del Consell, en la redacció vigent, en el moment de la sol·licitud, esta Direcció General, en l’àmbit de les competències que té atribuïdes,

RESOL

PRIMER. Autorització administrativa prèvia del projecte de la central fotovoltaica «CSF EL CAMPELLO», que també inclou la seua infraestructura d’evacuació exclusiva, i la que s’ha cedit al gestor de la xarxa de distribució I-DE Redes Eléctricas Inteligentes, SAU.

Atorgar l’autorització administrativa prèvia a la mercantil GADONI DIRECTORSHIP, SL, per a   la instal·lació de la central fotovoltaica amb les característiques següents:

DADES GENERALS DE LA CENTRAL ELÈCTRICA AUTORITZADA I L’ACCÉS D’ESTA A LA XARXA

|  |  |
| --- | --- |
| DENOMINACIÓ | CSF EL CAMPELLO |
| TITULAR | GADONI DIRECTORSHIP, SL |
| TECNOLOGIA | FOTOVOLTAICA |
| TERMES MUNICIPALS GRUPS (PROVÍNCIA) | BUSOT (ALACANT) |
| TERMES MUNICIPALS D’EVACUACIÓ FINS AL PUNT DE CONNEXIÓ AMB LA XARXA (PROVÍNCIA) | BUSOT (ALACANT) |
| POTÈNCIA NOMINAL INVERSORS (MWn) | 21,07 |
| POTÈNCIA PIC DELS MÒDULS FOTOVOLTAICS (MWp) | 23,746 |
| POTÈNCIA INSTAL·LADA (MW) (segons l’article 3, RD 413/2014) | 21,07 |
| CAPACITAT D’ACCÉS A LA XARXA CONCEDIDA (MW) | 49,98 (a costa de l’actualització d’esta) |
| NECESSITAT D’UN SISTEMA DE CONTROL COORDINAT DE POTÈNCIA [segons DA 1a, RD 1183/2020) | Sí |
| XARXA A LA QUAL ES CONNECTA: | Distribució |
| PUNT DE CONNEXIÓ AMB LA XARXA | Línia existent de 132 kV «Xixona – Benidorm», titularitat d’I-DE REDES ELÉCTRICAS INTELIGENTES, SAU |

  

EMPLAÇAMENT DE LA PART DE LA CENTRAL AMB TANCAT PERIMETRAL

|  |  |  |
| --- | --- | --- |
| Municipi: Busot (Alacant) | Polígon: 8 | Parcel·les: 43, 49, 67, 68, 70, 71, 73, 83, 85, 110 i 157 |
| Nre. de zones | 7 | |
| Àrea de la superfície del tancat (m²) | 318.680 | |
| Àrea de la superfície ocupada per mòduls (m²) | 203.255 | |

  

CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT

|  |  |
| --- | --- |
| CAMP GENERADOR | |
| Nre. de mòduls FV | 32.220 |
| Àrea unitària del mòdul (m²) | 2.384x1.303 |
| Potència unitària màxima (Wp) | 670 (737 W considerant el guany màxim del 10 %) |
| Potència total mòduls (kWp) | 23.746 |
| Cares actives dels mòduls | Bifacial |
| Pitch (m) | 4,5 |
| Orientació | Seguiment d’un eix (625 seguidors en total, amb tres tipus de seguidors: 1V60, 1V45 i 1V30, en funció del nre. de mòduls fotovoltaics que el constituïxen) |
| Rang de gir (º) | 55 |
| Ancoratge de l’estructura al terreny | Clavat directe al terreny, sense fonamentació / fonamentació amb l’informe previ de l’organisme competent en matèria de medi ambient quan no siga possible dur a terme el clavat directe per les característiques del terreny. |

  

|  |  |
| --- | --- |
| INVERSORS | |
| Nre. d’inversors | 98 |
| Potència unitària nominal (kVA) | 215 |
| Potència total nominal (kWn) | 21,07 |

  

|  |  |  |  |
| --- | --- | --- | --- |
| CONNEXIÓ MÒDULS - INVERSORS | | | |
|  | Configuració 1 | Configuració 2 | Configuració 3 |
| Nre. d’inversors | 10 | 74 | 14 |
| Nre. mòduls/string | 30 | 30 | 30 |
| Nre. strings/inversor | 12 | 11 | 10 |
| Cablejat | 6 mm² tipus AI amb aïllament 0,6/1 kV CA – 1,8 kV CC | | |

  

|  |  |
| --- | --- |
| CENTRES DE TRANSFORMACIÓ | |
| Nre. total | 5 |
| CCTT tipus 1: CT-01, CT-02, CT-03 i CT-04 | |
| Nre. | 4 |
| Potència (kVA) ONAN | 6.500 |
| Tensions nominals (kV) | 0,8/30 |
| Transformador SSAA | 1x5 kVA 0,4/0,23 kV |
| Nre. d’inversors | CT-01 (24 de conf. 2 + 1 de conf. 3); CT-02 (6 de conf. 1 + 11 de conf. 2); CT-03 (2 de conf.1 + 25 de conf.2); CT-04 (2 de conf. 1 + 12 de conf. 2 + 6 de conf. 3) |
| CCTT tipus 2: CT-05 | |
| Nre. | 1 |
| Potència (kVA) ONAN | 3.250 |
| Tensions nominals (kV) | 0,8/30 |
| Transformador SSAA | 1x5 kVA 0,4/0,23 Kv |
| Nre. d’inversors | 2 de configuració 2 + 7 de configuració 3 |

  

|  |  |  |
| --- | --- | --- |
| LÍNIES 30 kV D’INTERCONNEXIÓ INTERNA | | |
| Municipi: Busot (Alacant) | Polígon: 8 | Parcel·les: 45, 51, 69, 72, 74, 86, 87, 164, 9009, 9010, 9011 i 9014 |
| Tipologia de les línies | Subterrànies | |
| Tipus de cable | RHZ1 18/30 H25 Al-XLPE (3 x 240 mm²) | |
| Característiques de la interconnexió entre centres de transformació | Tram 1 (CT01 - CS): 5 m  Tram 2 (CT03 - CT02 - CS): 1.103 m  Tram 3 (CT05 - CT04 - CS): 1.695 m | |

  

la infraestructura d’evacuació exclusiva, amb les característiques següents:

INFRAESTRUCTURA D’EVACUACIÓ D’ÚS EXCLUSIU

|  |  |  |
| --- | --- | --- |
| CENTRE DE SECCIONAMENT 30 kV | | |
| Municipi: Busot (Alacant) | Polígon: 8 | Parcel·la: 67 |
| Tipologia | Prefabricat tipus PFU-7, de superfície i maniobra interior, amb cel·les prefabricades amb envoltant metàl·lica d’SF6 | |
| Sistema de 30 kV | ? 3 cel·les amb funció de protecció amb interruptor automàtic per a l’entrada de les línies subterrànies de mitjana tensió d’interconnexió dels centres de transformació.  ? 1 cel·la amb funció de protecció amb interruptor automàtic per a la línia d’evacuació fins a la subestació elevadora / seccionadora 30/132kV.  ? 1 cel·la amb funció de mesura  ? 1 cel·la amb funció d’alimentació dels servicis auxiliars | |

  

|  |
| --- |
| LÍNIA 30 kV des de CS fins a ST 132/30 kV «CSF EL CAMPELLO» |

  

|  |  |  |
| --- | --- | --- |
| Municipi: Busot (Alacant) | Polígon: 8 | Parcel·les: 67, 158 i 9009 |
| Tipus d’instal·lació | Línia elèctrica subterrània | |
| Grup (segons el Decret 88/2005) | Segon | |
| Categoria (segons l’RD 223/2008) | Tercera | |
| Zona aplicada | A | |
| Sistema | Corrent altern trifàsic | |
| Freqüència (Hz) | 50 | |
| Nre. línies (cable) evacuació | 2 | |
| Origen | Centre de seccionament | |
| Final | Subestació Elevadora ST 132/30 kV «CSF EL CAMPELLO» | |
| Longitud total (m) | 550 | |
| Tipus d’instal·lació | Línia subterrània | |
| Tensió nominal (kV eficaç) | 30 | |
| Tipus de cable | 2 x (3 x 1 x 630mm²) Al, HEPRZ1 18/30kV | |
| Potència admissible | 46,60 MW | |
| Tipus de canalització | Tubs corrugats de material termoplàstic de 250 mm de diàmetre | |

  

|  |  |  |
| --- | --- | --- |
| SUBESTACIÓ ELEVADORA 132/30 kV «CSF EL CAMPELLO» | | |
| UBICACIÓ | | |
| Municipi: Busot (Alacant) | Polígon: 8 | Parcel·la: 158 |
| Superfície (m²) | 2.188 | |
| TRANSFORMADORS DE POTÈNCIA | | |

  

|  |  |
| --- | --- |
| Nre. | 1 |
| Potència (MVA) ONAN/ONAF | 20/25 |
| Tensions nominals (kV) | 132 ± 9 x 0.889 % / 30 |
| Reactància PAT | Connectada en el 2n del transformador en zig-zag, intensitat de corrrent de defecte a terra per mitjà del neutre de 1.300 A i de duració 10s, i el neutre connectat a terra amb una resistència de 30 ?-500 A - 15s. |

  

|  |  |
| --- | --- |
| SISTEMA 132 kV | |
| Tipus | Configuració en simple barra |
| Cel·les | - 1 posició de transformador 132/30 kV |
| SISTEMA 30 kV | |
| Tipus | Mòdul per a 30 kV amb envoltant metàl·lica blindada amb aïllament SF6 per a instal·lació en interior, situades en l’edifici d’obra civil prefabricada amb l’esquema de simple barra |
| Cel·les | - 1 cel·la de protecció general del transformador,  - 1 cel·la de mesura i servicis auxiliars,  - 1 cel·la de bateria de condensadors,  - 1 cel·la de línia de mitjana tensió i  - 1 cel·la de reserva. |
| Transformador SSAA | 250 kVA 30/0,42 kV exterior de classe B2 |
| Bateria de condensadors | Capacitat inicial: 1.000 kVAr |

  

1. Les instal·lacions de connexió, que s’han de cedir a la distribuïdora I-DE Redes Eléctricas Inteligentes, SAU, amb les característiques següents:

INFRAESTRUCTURA D’EVACUACIÓ QUE SE CEDIX AL GESTOR DE LA XARXA

|  |  |  |
| --- | --- | --- |
| SUBESTACIÓ DE MANIOBRA 132 kV «STM BUSOT» | | |
| UBICACIÓ | | |
| Municipi: Busot (Alacant) | Polígon: 8 | Parcel·la: 158 |
| Superfície (m²) | 2.952 | |
| SISTEMA 132 kV | | |
| Esquema | Barra simple amb disposició a la intempèrie | |
| Cel·les | - Dos (2) posicions de línia blindades d’intempèrie, per a l’entrada i l’eixida, amb interruptor i seccionador  - Una (1) posició de connexió i entrega a tercer (client), blindada d’intempèrie, amb interruptor i seccionador  - Una (1) posició de mesura convencional d’intempèrie sense interruptor, instal·lada en l’extrem de l’embarrat principal. | |

  

|  |
| --- |
| LÍNIA 132 kV des de l’STM BUSOT fins a línia 132 kV «Xixona - Benidorm» |

  

|  |  |  |
| --- | --- | --- |
| CARACTERÍSTIQUES GENERALS | | |
| Tipus d’instal·lació | Línia elèctrica aèria | |
| Grup (segons el Decret 88/2005) | Primer | |
| Categoria (segons l’RD 223/2008) | Primera | |
| Zona aplicada | A | |
| Sistema | Corrent altern trifàsic | |
| Freqüència (Hz) | 50 | |
| Tensió nominal (kV eficaç) | 132 | |
| UBICACIÓ I TRAÇAT | | |
| Municipis afectats | Busot | |
| Província afectada | Alacant | |
| Polígons i parcel·les afectades | Polígon: 8 | Parcel·les: 158 |
| Origen de la instal·lació | STM BUSOT | |
| Final de la instal·lació | 2 suports nous en la línia 132 kV «Xixona - Benidorm», entre els suports existents núm. 010009 i 010010 | |
| TRAM AERI | | |
| Característiques | Dos obertures de simple circuit, dúplex, entre els suports nous núm. 1 i núm. 2, i els pòrtics de línia de la subestació de maniobra «STM Busot», | |
| Tipus de conductor de fase | Alumini / acer recobert d’alumini LARL-280 (242-AL1/39-A20SA) | |
| Secció total del conductor de fase (mm²) | 281,1 | |
| Potència admissible (MVA per circuit) | 119,7 | |
| Nre. de conductors per fase | 2 | |
| Longitud aèria (m) | 2 x 30 m | |
| Nre. de cables de terra | 2 | |
| Tipus de cable de terra | - Cable d’acer recobert d’alumini / tub amb nucli òptic, tipus OPGW-16 de 48 fibres de 110,60 mm²  - Cable nu d’acer recobert d’alumini tipus ARLE 53 de 52,9 mm² | |
| Nre. suports total de la línia | 0 (sense comptar els pòrtics de les subestacions) | |
| Protecció de l’avifauna | Sí | |
| SUPORTS NOUS EN LA LÍNIA LAAT 132 kV DUPLEX «XIXONA - BENIDORM» | | |
| Coordenades (UTM [ETRS89, fus 30]): | Suport 1: X = 722441; I = 4262402  Suport 2: X = 722453; I = 426386 | |
| Disposició en la línia | Suport núm. 1 (12E190-22 m) a 374 m del suport existent núm. 010009  Suport núm. 2 (12E190-18 m) a 40 m de l’existent núm. 010010  Amb bypass entre ells, sense energitzar, dels mateixos conductors que l’LAAT dúplex «Xixona - Benidorm» | |
| Funció | Amarrament | |
| Tipus | Freqüentat, amb sistema antiescalada PE-HWU NEGRE | |
| Material | Metàl·lics de gelosia doble d’acer laminat de galvanització en calent, de secció quadrada, amb una disposició hexagonal (doble circuit i cable de terra) | |
| Fonamentació | Independents de tipus «pota d’elefant» (cilíndriques amb pena) de formigó en massa, de qualitat HM-20/P/20/I amb un acabament en forma de piràmide quadrangular | |
| Altura (m) | Suport 1: 36,44 m  Suport 2: 32,44 m | |
| Tipus de cadena | D’amarrament: ASD1R132CP  De suspensió: SSDR132CP | |

  

Després de l’execució de l’obra i de l’emissió del certificat final d’obra corresponent, abans de l’autorització d’explotació, es procedirà a la cessió de la subestació de maniobra i la derivació a favor de la distribuïdora, I-DE Redes Eléctricas Inteligentes, SAU, de manera que esta part de la infraestructura d’evacuació passarà a ser part de la xarxa de distribució.

Per a esta autorització es compliran les determinacions que es reflectixen en la declaració d’impacte ambiental de data 19 de desembre de 2022:

«1. S’hauran d’implementar les mesures d’integració proposades en l’estudi d’integració paisatgística aportat i completar-les amb les condicions paisatgístiques establides en l’informe emés en matèria de paisatge.

2. Pel que fa a la delimitació i utilització de les zones inundables, i amb la finalitat de donar compliment a les condicions derivades dels riscos naturals i induïts establides per l’òrgan competent en matèria d’ordenació del territori, el projecte definitiu adaptarà la distribució dels mòduls fotovoltaics i equips elèctrics en l’interior de les parcel·les ocupades en els termes de l’informe emés per este òrgan.

3. Per a reduir l’erosió hídrica de la pluja i mantindre l’estrat en condicions adequades perquè la infiltració siga òptima, es mantindrà la vegetació existent en les zones que no ocupen els mòduls i es plantarà vegetació anàloga a l’existent amb espècies arbustives i arbòries sense fer servir herbicides.

4. Els encreuaments de les línies elèctriques sobre el domini públic hidràulic hauran de complir el que s’establix en el Reglament del domini públic hidràulic, i en el text refós de la Llei d’aigües aprovat pel Reial decret legislatiu 1/2001, de 20 de juliol, referent al manteniment de les servituds naturals que existixen actualment, i es garantirà la inexistència de risc d’embassada o d’inundació en les zones pròximes a les obres.

5. Com que Xixona s’inclou en la llista de termes municipals afectats per la sobrepoblació de conills, s’implementaran les mesures de control que es disposen en l’annex de l’Orde de l’11 de juny de 2009, actualitzada per la Resolució del 19 d’octubre de 2022, del director general de Medi Natural i Avaluació Ambiental.

6. En relació amb la presència de vies pecuàries, es respectarà l’amplària legal d’estes a l’hora de col·locar del clos perimetral. De la mateixa manera, s’haurà de sol·licitar l’ocupació demanial per a instal·lar la línia d’evacuació subterrània de conformitat amb la Llei 3/2014, d’11 de juliol, de la Generalitat, de vies pecuàries.

7. L’ús de l’aigua en la planta quedarà condicionat al fet que es dispose de subministrament per mitjà d’una empresa autoritzada o de la concessió administrativa de l’òrgan de la conca.

8. Es disposarà de zones impermeabilitzades i d’un sistema d’arreplega de possibles fugues d’olis i combustibles procedents de la maquinària i de les estructures que es generen durant l’execució de l’obra. Els residus generats es gestionaran segons la normativa vigent i per mitjà d’un gestor autoritzat. Estos no s’han d’apilar en vies pecuàries, zones amb pendents elevats i amb perillositat d’inundació, i s’hauran d’establir zones d’arreplega de residus.

9. L’emissió de l’autorització administrativa del tancament definitiu de la central obligarà el promotor a desmantellar-la i a restaurar els terrenys afectats. Estes actuacions s’han de dur a terme de conformitat amb el pla de desmantellament aportat.

10. Les accions que s’inlouen en el programa de vigilància i seguiment ambiental s’hauran de documentar a l’efecte d’acreditar que s’han adoptat i executat les mesures preventives i correctores proposades i s’ha comprovat l’eficàcia d’estes. La documentació estarà a la disposició de les autoritats competents.»

S’inclou el condicionat determinat en l’informe de territori i paisatge de conformitat amb la redacció vigent de l’article 30.1 del Decret llei 14/2020:

Gestió Territorial:

– Es mantindran les condicions d’infiltració amb els canvis de pendents, i es comptarà amb una estratificació en forma de taules del terreny (nivells de topografia) entre les zones de panells solars i les zones de pas, les quals es realitzaran en sentit transversal al pendent de manera que disminuïsquen l’escolament i augmenten la infiltració. És a dir, la disposició de les plaques solars haurà d’acompanyar les corbes de nivell.

– S’han de plantar i conservar zones de vegetació en els estrats herbacis, arbustius i arboris de manera que facen de tamís de la pluja i generen condicions favorables per a la infiltració que disminuiran els escolaments.

– S’hauran de fer labors del sòl que mantinguen la textura esponjosa per a facilitar la infiltració o, si és el cas, dur a terme tasques agrícoles com a activitats complementàries.

– El tancat perimetral de la parcel·la haurà de ser permeable al flux.

Infraestructura verda i paisatge:

– No es considera admissible la implantació d’una tanca perimetral per fora del clos, en el qual es plantaran arbres amb una distància de 5 m entre estos tal com es detalla en el plànol IP-01 «Planta de mesures d’integració paisatgística», del projecte executiu de setembre de 2023.

– Les mesures d’integració paisatgística (MIP) s’hauran d’arreplegar correctament en el projecte a fi de garantir-ne l’execució, de manera detallada, en els plànols, la memòria i el pressupost. S’hauran d’aportar els perfils transversals del terreny i de les estructures portants que certifiquen la inexistència de moviments de terres significatius, els plans de definició de les plantacions de les zones orgàniques d’integració perimetral, i de la resta d’àrees que ocuparà la vegetació i els bosquets projectats, així com la relació d’espècies que es faran servir. Estes MIP s’hauran de complementar en els termes exposats en els informes que ha emés este servici i s’hauran de reflectir en el programa d’implementació corresponent.

- S’haurà d’aportar la justificació i els resultats del procés de participació pública.

Segons declara la part promotora, els condicionats que establixen els informes del Servei de Paisatge, del Servei de Planificació Territorial i del Servei de Gestió de Riscos en el Territori, així com en la declaració d’impacte ambiental, s’arrepleguen en els projectes refosos que finalment s’han autoritzat.

En l’annex I es pot observar la zona delimitada amb un tancat que ocuparan els grups convertidors d’energia solar a electricitat, la disposició dels mòduls fotovoltaics, així com les coordenades geogràfiques que la definixen i la infraestructura d’evacuaciód’esta.

PRESSUPOSTOS DE LES INSTAL·LACIONS

|  |  |
| --- | --- |
| Pressupost total d’execució material (€) | 59.601.864,20 €  (FV 9.583.233,58 €, CS 36.000,00 €, LSMT 90.631,01 € i ST 1.190.226,89 €.  Que s’han de cedir a la distribuïdora: ST maniobra 1.126.945,13 €, LAAT 89.427,59 €) |
| Pressupost de desmantellament i restauració (€) | 562.695,79 € |

  

Les autoritzacions referides s’atorguen condicionades al compliment de les determinacions que es reflectixen en els condicionants imposats pels diferents organismes i administracions, i que han acceptat les persones titulars d’esta autorització.

La persona titular de l’autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el seu desplegament reglamentari, i en particular els que establixen els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil haurà d’observar els preceptes, les mesures i les condicions que s’establisquen en la legislació aplicable en cada moment a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

D’acord amb el paràgraf segon de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, les autoritzacions, les llicències i els permisos, tant públics com privats, que haja d’obtindre necessàriament la part titular, d’acord amb altres disposicions que resulten aplicables, i, especialment, les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars. A més, i en concret, està afectat per les vies pecuàries Assagador del Vergeret i Corriol Sendera de la Casa de L´Alquadra, per a les quals serà necessari l’obtenció de la concessió o autorització d’ocupació corresponents, necessàries segons la Llei 3/2014, d’11 de juliol, de la Generalitat, de vies pecuàries de la Comunitat Valenciana. D’altra banda, també està afectat per la concessió d’ús privatiu de domini públic forestal per a l’ocupació de terrenys de forest d’utilitat núm. de catàleg/identificador: AL1025; Denominació: Alquedra, Carmelo i Agregats, del terme municipal de Busot (Alacant).

Esta autorització quedarà condicionada a l’obtenció de l’autorització d’ocupació o concessió demanial pertinent, per part de les administracions corresponents, dels terrenys mencionats, en la mesura que són necessaris per a la implantació de la central autoritzada. En cas de no fer-ho, es perdrà la seua vigència.

Les instal·lacions de producció d’energia elèctrica autoritzades s’hauran d’inscriure en el Registre administratiu d’instal·lacions de producció d’energia elèctrica, amb una acreditació prèvia del compliment dels requisits, i de conformitat amb el procediment que s’establix reglamentàriament.

SEGON. Acceptar el desistiment, efectuat pel promotor, a la sol·licitud de la declaració d’utilitat pública, en concret, de la instal·lació, perquè es compta amb els acords amb els propietaris de les parcel·les afectades per la instal·lació.

En data 18 de juliol de 2024, el promotor va presentar el desistiment de la sol·licitud de la declaració d’utilitat pública, en concret, per disposar dels acords corresponents amb els propietaris, que s’accepta per mitjà d’este document.

TERCER. Autoritzacions administratives de construcció de les instal·lacions autoritzades en el punt PRIMER.

Atorgar les autoritzacions administratives de construcció per a les instal·lacions que es descriuen en el punt [PRIMER](file:///S:/COMUN/AUTORIZ%20CENTRALES/ALC/ATALFE_2020_67_PSF%20ALHORINES/Resolucion%20ATALFE%202020_67_PSF%20ALHORINES_vmodelo_JJ.docx#_SEGUNDO._Autorización_administrativ)  d’esta resolució, sobre la base dels projectes d’execució i els annexos d’estos que es detallen a continuació i que consten en l’expedient instruït:

– Projecte refós de la planta fotovoltaica «CSF El Campello» 23,746 Projecte Refós de la central solar fotovoltaica firmat per la persona tècnica projectista en data 1 de juliol de 2024, juntament amb la declaració responsable del tècnic projectista (que posseïx la titulació indicada, no està inhabilitat i complix els requisits legals per a l’exercici de la professió), de data 1 de juliol de 2024, i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista de data 1 de juliol de 2024.

– Projecte del «centre de seccionament CSF EL CAMPELLO» firmat per la persona tècnica projectista en data 27 de juny de 2023, juntament amb la declaració responsable del tècnic projectista (que posseïx la titulació indicada, no està inhabilitat i complix els requisits legals per a l’exercici de la professió) de data 27 de juny de 2023, així com la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista de data 27 de juny de 2023.

– Projecte refós de la línia subterrània «Línia subterrània MT 30 kV de la «CSF EL CAMPELLO» de maig de 2024, amb el número de visat 0431/20 del Col·legi d’Enginyers de l’ICAI de data 18 de juny de 2024 i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista, de data 17 de juliol de 2024.

– Projecte de l’«ST 132/30 kV «CSF EL CAMPELLO»« de maig de 2024, amb el número de visat 0431/20 del Col·legi d’Enginyers de l’ICAI de data 18 de juny de 2024 i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista, de data 17 de juliol de 2024.

– Projecte de «Subestació de maniobra 132 kV STM BUSOT, per a l’evacuació de l’ST «CSF EL CAMPELLO»« d’abril de 2023, amb número de visat 0431/20 del Col·legi d’Enginyers de l’ICAI de data 10 de maig de 2023 i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista, de data 17 de juliol de 2024.

– Projecte d’«Escomesa aèria AT D/C 132 kV a l’STM Busot per a l’evacuació de l’ST «CSF EL CAMPELLO» de maig de 2024, amb número de visat 0431/20 del Col·legi d’Enginyers de l’ICAI de data 18 de juny de 2024 i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista, de data 17 de juliol de 2024.

Esta autorització habilita els titulars a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

1. Les instal·lacions s’hauran d’executar segons el/s projecte/s presentat/s, els annexos, si és el cas, i amb els condicionats tècnics establits per les administracions públiques, els organismes i les empreses de servici públic o d’interés general afectats per estes instal·lacions i que ha acceptat la part sol·licitant.

En cas que fora necessari fer modificacions en la instal·lació respecte de la documentació presentada, la persona titular d’esta autorització haurà de sol·licitar a este òrgan l’autorització corresponent prèviament a l’execució, llevat que es tracte de modificacions no substancials.

1. Les instal·lacions que s’executaran han de complir, en tot cas, el que establix el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió, i les instruccions tècniques complementàries ITC-RAT 01 a 23, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries. Així mateix, es complirà el que disposa el Reial decret 1432/2008, de 29 d’agost, pel qual s’establixen les mesures per a la protecció de l’avifauna contra la col·lisió i l’electrocució en línies elèctriques d’alta tensió.

2. En els casos en els quals la potència total instal·lada i autoritzada siga superior a la capacitat d’accés a la xarxa concedida, s’haurà d’instal·lar el sistema de control coordinat per a tots els mòduls de generació autoritzats per mitjà d’este document de manera que impedisca que la potència activa que la instal·lació puga injectar a la xarxa supere la capacitat d’accés mencionada. Suposarà un requisit imprescindible perquè la sol·licitud d’autorització d’explotació provisional es puga atorgar que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control a què s’ha fet referència, acompanyat de la documentació justificativa del fabricant amb les característiques del sistema mencionat i del compliment per part d’este sistema de la funcionalitat limitadora que garantix que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

3. La central elèctrica objecte d’esta resolució, d’acord amb la potència instal·lada, ha de complir les prescripcions tècniques i d’equipament que sobre esta qüestió establix l’article 7 del Reial decret 413/2014, de 6 de juny, així com la resta de la normativa de desplegament, sobre els requisits de resposta davant de buits de tensió, l’adscripció a un centre de control de generació, el telemesurament en temps real i la resta d’obligacions que establix la regulació del sector elèctric per al tipus d’instal·lacions en què estes s’enquadren.

4. D’acord amb l’article 131 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, el període d’execució de les instal·lacions no serà superior a díhuit (18) mesos, a comptar de l’endemà de la notificació d’esta resolució. No obstant això, abans que finalitze, es podrà sol·licitar una ampliació concreta d’este amb una sol·licitud motivada davant d’este òrgan, la qual s’haurà d’acompanyar, a este efecte, de la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o d’ampliacions de terminis s’atorgaran quan estiguen degudament motivats tant els retards incorreguts, sempre que no siguen imputables a la persona titular de l’autorització, com les noves dates o terminis que se sol·liciten, i sempre que no es perjudique tercers.

En cap cas es podran atorgar pròrrogues o ampliacions de termini que excedisquen les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres, o imposades per actes de selecció en els diferents procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este pel fet de no haver disposat o mantingut la capacitat financera exigida per a dur-lo a terme, o quan l’entrada en funcionament de la instal·lació es considere que no ha d’ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.

La caducitat dels permisos d’accés i de connexió a la xarxa suposarà la caducitat de les autoritzacions administratives previstes en la legislació del sector elèctric que s’hagen atorgat i la necessitat d’obtindre’n de noves per a estes instal·lacions, sense perjuí que es puguen convalidar certs tràmits, els quals només es podran tornar a atorgar després d’obtindre els nous permisos d’accés i de connexió per part dels agents gestors i titulars, respectivament, de les xarxes.

Les autoritzacions administratives caducaran quan ho facen les habilitacions de qualsevol classe o denominació vinculades a l’ocupació del sòl o d’edificacions.

En tot cas, s’ha de complir el termini establit per a l’acreditació de l’obtenció de l’autorització d’explotació definitiva establit en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

1. S’haurà de presentar davant del Servei Territorial d’Indústria, Energia i Mines d’Alacant l’elevació a escriptura pública, amb la constància registral corresponent, dels contractes, els acords o qualsevol altre document presentat per a l’acreditació de la disponibilitat dels terrenys, abans de l’inici efectiu de la construcció de la instal·lació. En el cas que es constituïsca un dret de superfície, serà necessari, al seu torn, la inscripció en el registre de la propietat, d’acord amb l’article 53.2 del Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana.

2. D’acord amb l’article 43.1 de la Llei 21/2013, de 9 de desembre, d’avaluació ambiental, l’agent promotor ha de comunicar a l’òrgan ambiental la data de començament de l’execució del projecte.

Per als treballs que es facen en terreny forestal o a una distància inferior o igual a 100 metres d’este, o hi haja una continuïtat de combustible susceptible de propagar el foc fins al terreny forestal, caldrà presentar, davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable acompanyada de la documentació indicada en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

1. La persona titular de la instal·lació corresponent estarà obligada a remetre a l’òrgan autonòmic competent en matèria de contaminació de sòls, en un termini que no supere els dos anys, un informe preliminar de la situació per a cada un dels sòls en els quals s’ubiquen els centres de transformació de la central fotovoltaica, la subestació elevadora «CSF EL CAMPELLO» i la subestació de maniobra «STM BUSOT», de conformitat amb el Reial decret 9/2005, de 14 de gener, pel qual s’establix la relació d’activitats potencialment contaminants del sòl i els criteris i estàndards per a la declaració de sòls contaminats.

2. La persona titular d’esta resolució estarà obligada a comunicar, pel registre electrònic i amb la diligència adequada, les incidències dignes de menció que es produïsquen durant l’execució al Servici Territorial d’Indústria, Energia i Mines d’Alacant.

3. La persona titular d’esta resolució ha de complir els deures i les obligacions derivats de la legislació de prevenció de riscos laborals vigent durant la construcció.

4. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria adscrit al Servei Territorial o a la direcció general amb competències en matèria d’energia podrà efectuar les comprovacions i les proves que considere necessàries durant les obres i quan estes finalitzen en relació amb l’adequació d’estes a la documentació tècnica presentada i amb el compliment de la legislació vigent i de les condicions d’esta resolució.

5. Finalitzades les obres de construcció de les instal·lacions, la persona titular, en el termini màxim d’un (1) mes, sol·licitarà l’autorització d’explotació provisional per a proves, conforme al Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i en els termes establits en l’article 12 del Decret 88/2005, de 29 d’abril.

6. Amb esta sol·licitud s’han de presentar els certificats de direcció i final d’obra subscrits per una persona facultativa competent, que acrediten que s’adeqüen als reglaments tècnics en la matèria segons el que establix la normativa vigent per als projectes d’instal·lacions elèctriques i, també, respecte a esta autorització administrativa prèvia i de construcció. Quan els certificats de direcció i final d’obra mencionats no estiguen visats pel col·legi professional corresponent, s’acompanyaran de la declaració responsable oportuna, segons el que indica la Resolució, de 22 d’octubre de 2010, de la Direcció General d’Energia, publicada en el DOGVnúm. 6389, de data 3 de novembre de 2010.

Igualment, s’adjuntarà la documentació requerida segons l’ITC-LAT 04 del Reial decret 223/2008, de 15 de febrer, pel qual s’aprova el Reglament sobre condicions tècniques i garanties de seguretat en línies elèctriques d’alta tensió; l’ITC RAT-22 del Reial decret 337/2014, de 9 de maig, pel qual s’aprova el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries.

Així mateix, es presentarà la cartografia de la instal·lació executada de manera efectiva, georeferenciada al sistema oficial vigent i en un sistema de dades obert i compatible amb la cartografia de l’Institut Cartogràfic Valencià, i segons el format establit per l’òrgan substantiu.

Es justificarà documentalment que el projecte executat s’ajusta als condicionants imposats en esta resolució i als indicats en la declaració d’impacte ambiental. Abans d’emetre l’informe previ a l’autorització d’explotació, el Servici Territorial sol·licitarà de les administracions i els organismes que els han emés la conformitat de l’obra executada respecte d’estos.

L’autorització d’explotació provisional no es podrà concedir si totes les instal·lacions d’evacuació, fins i tot les compartides, així com les instal·lacions de connexió a la xarxa de distribució, no estan finalitzades i amb l’autorització d’explotació, de manera que l’entrada en servici de la central elèctrica puga ser efectiva. Tot això, sense perjuí del que preveu l’article 28.3 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera. De la mateixa forma, tampoc es podrà atorgar si no s’han actualitzat degudament els permisos d’accés i connexió de la instal·lació.

Les persones titulars d’esta autorització podran sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que s’indica en el paràgraf anterior.

1. D’acord amb l’article 28 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i el Pròxim Orient, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l’obtenció d’esta autorització administrativa de construcció, l’extensió del termini per a complir el requisit que arreplega l’article 1.1.b. 5t del Reial Decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els 8 anys. En esta sol·licitud s’ha d’indicar, com a mínim:

– El semestre de l’any natural en què la instal·lació obtindrà l’autorització administrativa d’explotació i

– el compromís d’acceptació expressa de la impossibilitat d’obtenció de l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

1. La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i el seu entorn, per un import de 474.920 € (quatre-cents setanta-quatre mil nou-cents vint euros), i ha d’acreditar la constitució corresponent (mitjançant l’aportació de la carta de pagament corresponent) amb la sol·licitud d’autorització d’explotació provisional de la instal·lació, la qual cosa suposa un requisit indispensable per perquè esta es puga atorgar.

La garantia s’haurà de depositar en l’Agència Tributària Valenciana, amb l’òrgan competent en matèria d’energia que atorga l’autorització com a beneficiari, i hauran de constar en esta les dades de la instal·lació (el nom, la potència instal·lada, els municipis a on se situen els grups generadors), així com el fet que es deposita per a complir l’obligació de desmantellar la instal·lació i restaurar els terrenys i l’entorn.

La duració mínima d’esta garantia econòmica ha de ser de cinc anys, i s’ha de renovar durant tota la vida útil de la central fotovoltaica, com a mínim, dos mesos abans que expire. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

1. Una vegada obtinguda l’autorització d’explotació provisional, la persona titular ha de sol·licitar la inscripció prèvia en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 39 del Reial decret 413/2014, de 6 de juny. Es tindrà en compte el que s’indica en l’article 41 respecte a la caducitat i cancel·lació d’esta inscripció.

D’acord amb el que indica l’article 39.6 del citat Reial decret 413/2014, la inscripció de la instal·lació en el Registre d’instal·lacions de producció d’energia elèctrica amb caràcter previ permetrà el funcionament en proves d’esta.

1. Una vegada finalitzen les proves de les instal·lacions amb un resultat favorable, la persona titular, en el termini màxim d’un (1) mes, sol·licitarà l’autorització d’explotació definitiva d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i segons en el Decret 88/2005, de 29 d’abril. S’han d’adjuntar els certificats pertinents segons el que indiquen els punts anteriors.

Així mateix, d’acord amb la normativa específica aplicable, es duran a terme mesuraments dels nivells de soroll i camps electromagnètics generats pel funcionament de les instal·lacions, i s’hauran de presentar els resultats obtinguts.

1. Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, per a la qual cosa haurà de presentar la documentació pertinent segons l’article 40 del Reial decret 413/2014, de 6 de juny. No sol·licitar les autoritzacions d’explotació dins del termini pot suposar la caducitat de les autoritzacions concedides, amb resolució prèvia.

2. S’advertix que, si en el transcurs de l’execució del projecte i per a la connexió de la infraestructura d’evacuació de la planta solar fotovoltaica a una infraestructura en servici titularitat de I-DE Redes Eléctricas Inteligentes, SAU, és necessari tramitar una modificació de les instal·lacions de la xarxa de distribució, s’haurà d’iniciar l’expedient administratiu corresponent i serà l’empresa distribuïdora la que haurà de presentar la sol·licitud corresponent com a titular de la instal·lació.

3. La persona titular de la instal·lació té l’obligació de desmantellar la instal·lació i restituir els terrenys i l’entorn afectat una vegada caduquen les autoritzacions o quan es tanque definitivament la instal·lació. Ha d’obtindre l’autorització de tancament definitiu de la instal·lació, d’acord amb el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

4. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia d’acord amb el que preveu el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

5. Tal com indica l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que legalment corresponga per la prestació del servici municipal o per l’execució de construccions, instal·lacions i obres, a pagar el respectiu cànon d’ús i aprofitament en sòl no urbanitzable i a complir la resta de compromisos assumits i determinats en la llicència corresponent.

El respectiu cànon d’ús i aprofitament l’establirà l’ajuntament en la llicència corresponent, per una quantia equivalent al 2 % dels costos estimats de les obres d’edificació i de les obres necessàries per a la implantació de la instal·lació.

1. Segons el que establix l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació distintes del tancament temporal, finalitze l’abocament d’energia a la xarxa per un període superior a tres anys.

2. Per a les instal·lacions auxiliars que no formen part de la instal·lació de producció d’energia elèctrica s’haurà de presentar, a l’òrgan competent en seguretat industrial, la documentació i/o comunicació, segons siga procedent, previstes en la normativa aplicable.

QUART. Aprovació del pla de desmantellament de la instal·lació autoritzada i de restauració del terreny i l’entorn afectat.

Aprovar el pla de desmantellament i de restauració del terreny i de l’entorn afectat referit a la instal·lació descrita en l’apartat [PRIMER](file:///S:/COMUN/AUTORIZ%20CENTRALES/ALC/ATALFE_2020_67_PSF%20ALHORINES/Resolucion%20ATALFE%202020_67_PSF%20ALHORINES_vmodelo_JJ.docx#_SEGUNDO._Autorización_administrativ), el pressupost del qual ascendix a 562.695,79 € (cinc-cents seixanta-dos mil sis-cents noranta-cinc amb setanta-nou cèntims d’euro), amb els condicionats establits en la declaració d’impacte ambiental i en els informes emesos pel Servei d’Infraestructura Verda i Paisatge, el Servici de Gestió Territorial i el Servici de Medi Natural i Animal, que han sigut acceptats pel promotor.

La persona titular constituirà la garantia econòmica que es detalla en l’autorització de construcció, prèviament a la sol·licitud d’autorització d’explotació provisional, segons el que indica el Decret llei 14/2020.

QUINT. Publicacions, notificacions i comunicacions que cal fer d’esta resolució.

Ordenar, de conformitat amb el que disposa l’article 31 del Decret llei 14/2020:

– La publicació d’esta resolució en el *Diari Oficial de la Generalitat Valenciana*  i en el Butlletí Oficial de la Província d’Alacant, i es fa constar que la publicació s’efectuarà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les que s’ha intentat notificar, però no s’ha aconseguit.

– La publicació en el lloc d’internet de la Conselleria d’Innovació, Indústria, Comerç i Turisme, en l’apartat d’«Energia» ([https://cindi.gva.es/es/web/energia/alacant-er](https://cindi.gva.es/va/web/energia/alacant-er)  en castellà, i [https://cindi.gva.es/va/web/energia/alacant-er](https://cindi.gva.es/es/web/energia/alacant-er)  en valencià).

– La notificació/comunicació d’esta resolució a la persona titular i a totes les administracions públiques o organismes i empreses de servicis públics o servicis d’interés general que han intervingut, o han hagut d’intervindre, en el procediment d’autorització; les que han emés, o han hagut d’emetre, un condicionat tècnic al projecte d’execució; a les persones titulars de béns i drets afectats i a la resta de parts interessades en l’expedient.

Les autoritzacions concedides es traslladaran a l’Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

De conformitat amb el segon paràgraf de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, autoritzacions, llicències i permisos, tant públics com privats, que siga necessari obtindre per la part sol·licitant per a executar i posar en marxa la instal·lació a què es referix esta resolució, d’acord amb altres disposicions que resulten aplicables, i especialment les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb tràmit previ del procediment oportú, l’incompliment o la inobservança de les condicions que s’expressen en esta, la variació substancial de les característiques descrites en la documentació presentada o l’incompliment o el no manteniment dels pressupostos o els requisits essencials o indispensables, legals o reglamentaris, que s’han tingut en compte per a l’atorgament, així com qualsevol altra causa que ho justifique degudament i motivadament. En particular, la caducitat dels permisos d’accés i de connexió suposarà la ineficàcia de les autoritzacions que s’atorguen en esta resolució.

Esta resolució no és definitiva en via administrativa i contra esta es podrà interposar un recurs d’alçada davant de la Secretaria Autonòmica d’Indústria, Comerç i Consum en el termini d’un mes, comptat des de l’endemà de la notificació, d’acord amb el que s’establix en l’article 122 de la Llei 39/2015, d’1 d’octubre, del procediment administratiu comú de les administracions públiques.

  

València, 12 d'agost de 2024

Felipe Javier Carrasco Torres

Secretari autonòmic d'Indústria, Comerç i Consum

Esta disposició conté annexos. Consulteu-ne la versió en PDF.